open-index/open-wikipedia-markdown huggingface dataset:
敬順王

**敬順王**，乃新羅第五十六王。姓金氏，諱**傅**，文聖王之裔孫，孝宗伊湌之子也。母曰桂娥太后。

景哀王四年，甄萱逼王自盡。甄萱舉傅即位，舉前王屍，殯於西堂，與羣下慟哭上。謚曰景哀。葬南山，蟹目嶺。高麗太祖遣使弔。元年十一月，追尊父孝宗為神興大王，母為王大后。十二月，甄萱侵大木郡燒盡田野積聚。二年，春正月，高麗將金相與草八城賊興宗戰，不克死之。夏五月，康州將軍有文降於甄萱。六月，地震。秋八月，甄萱命將軍官昕築城於陽山，高麗太祖命命旨城將軍王忠率兵擊走之。甄萱進屯於大耶城下，分遣軍士，芟取大木郡禾稼。冬十月，甄萱攻䧟武谷城。三年，夏六月，天竺國三藏摩睺羅抵高麗。秋七月，甄萱攻義城府城。高麗將洪述出戰，不克死之。順州將軍元逢降於甄萱。高麗太祖聞之，怒然以元逢前㓛，宥之，伹攺順州為縣。冬十月，甄萱圍加恩縣不克而歸。四年，春正月，載巖城將軍善弼降高麗。高麗太祖厚禮待之，稱為尚父。初，高麗太祖將通好新羅善弼引噵之，至是降也。念其有㓛且老，故寵褒之。高麗太祖與甄萱戰古昌郡甁山之下，大捷，殺虜甚衆。其永安、河曲、直明、松生等三十餘郡縣相次降於高麗太祖。二月，高麗太祖遣使告捷，王報聘兼請相㑹。秋九月，國東㳂海州郡部落，盡降於高麗。五年，春二月，高麗太祖率五十餘騎至京畿逋謁。王與百官郊迎，入宮相對，曲盡情禮。置宴於臨海殿，酒酣，王言曰：「吾以不天，寖致禍亂。甄萱恣行不義，喪我國家，何痛如之。」因泫然涕泣，左右無不嗚咽，高麗太祖亦流涕慰藉。因留數旬廻駕，王送至穴城，以堂弟裕廉為質，隨駕焉。高麗太祖麾下軍士肅正，不犯秋毫，都人士女相慶曰：「昔甄氏之來也，如逢豺虎；今王公之至也，如見父母。」秋八月，高麗太祖遣使，遺王以錦彩、鞍馬，幷賜群僚將士布帛，有差。六年，春正月，地震。夏四月，遣便執事侍郎金昢、副使司賔卿李儒，入唐朝貢。七年，唐明宗遣使高麗，錫命。八年，秋九月，老人星見。運州界三十餘郡縣降於高麗太祖。九年，冬十月，王以四方土地，盡為他有，國弱勢孤，不能自安，乃與群下謀，擧土降高麗太祖。群臣之議，或以為可，或以為不可。王子曰：「國之存亡，必有天命，只合與忠臣義士，收合民心，自固力盡而後已，豈宜以一千年社稷，一旦輕以與人？」王曰：「孤危若此，勢不能全。旣不能强，又不能弱，至使無辜之民，肝腦塗地，吾所不能忍也。」乃使侍郞金封休，齎書請降於高麗太祖。王子哭泣辭王，徑歸皆骨山。倚巖為屋，麻衣草食，以終其身。十一月，高麗太祖受王書，送大相王鐵等迎之。王率百寮，發自王都，歸于高麗太祖。香車寶馬，連亘三十餘里，道路塡咽，觀者如堵。高麗太祖出郊迎勞，賜宮東甲第一區，以長女樂浪公主妻之。十二月，封為正丞公，位在太子之上，給祿一千石，侍從員將，皆錄用之。改新羅為慶州，以為公之食邑。初，新羅之降也，高麗太祖甚喜，旣待之以厚禮，使告曰：「今王以國與寡人，其為賜大矣。願結昏於宗室，以永甥舅之好。」答曰：「我伯父億廉匝干，知大耶郡事，其女子德容雙美，非是，無以備內政。」高麗太祖遂取之生子，是顯宗之考，追封為安宗。至景宗獻和大王，聘正承公女，納為王妃，仍封正承公為尚父令。公至趙宋太平興國三年戊寅，薨，諡曰敬順。
## 據
* 《三國史記·卷第十二·新羅本紀第十二》
分類:新羅本紀
景明王

**景明王**，乃新羅第五十四王。姓朴氏，諱**昇英**，神德王之太子。母義成王后。

神德王六年薨，景明王立。元年，八月，拜王弟伊飡魏膺為上大等，大阿飡裕廉為侍中。二年，春二月，一吉飡玄昇叛，伏誅。夏六月，弓裔麾下人心忽變，推戴王建。弓裔出奔，為下所殺。王建立為高麗太祖。秋七月，尙州賊帥阿玆盖，遣使降於高麗太祖。三年，四天王寺塑像所執弓弦自絶，壁畫狗子有聲，若吠者。以上大等金成為角飡，侍中彦邕為沙飡。高麗移都松岳郡。四年，春正月，王與高麗太祖交聘修好。二月，康州將軍閏雄，降於高麗。冬十月，後百濟主甄萱，率步騎一萬，攻陷大耶城，進軍於進禮。王遣阿飡金律求援於高麗。太祖命將出師救之，萱聞乃去。五年，春正月，金律告王曰：「臣往年奉使高麗，麗王問臣曰：『聞新羅有三寶，所謂丈六尊像、九層塔幷聖帶也。像塔猶存，不知聖帶今猶在耶？』臣不能答。」王聞之，問羣臣曰：「聖帶是何寶物耶？」無能知者。時有皇龍寺僧，年過九十者曰：「予嘗聞之。寶帶是眞平大王所服也，歷代傳之，藏在南庫。」王遂令開庫，不能得見，乃以擇日齋祭，然後見之。其粧以金玉，甚長，非常人所可束也。二月，靺鞨別部達姑衆，來寇北邊。時，高麗將堅權鎭朔州，率騎擊大破之，匹馬不還。王喜，遣使移書，謝於高麗。夏四月，京都大風拔樹。秋八月，蝗旱。六年，春正月，下枝城將軍元逢、溟州將軍順式，降於高麗。高麗太祖念其歸順，以元逢本城為順州，賜順式姓曰王。是月，眞寶城將軍洪述，降於高麗。七年，秋七月，命旨城將軍城達、京山府將軍良文等，降於高麗。王遣倉部侍郞金樂、錄事叅軍金幼卿，朝後唐貢方物。莊宗賜物有差。八年，春正月，遣使入後唐朝貢。泉州節度使王逢規，亦遣使貢方物。夏六月，遣朝散大夫倉部侍郞金岳，入後唐朝貢，唐莊宗授朝議大夫試衛尉卿。秋八月 王薨。諡曰景明，葬于黃福寺北。高麗太祖遣使弔祭。同母弟魏膺即位為景哀王。
## 據
* 《三國史記·卷第十二·新羅本紀第十二》
分類:新羅本紀
真智王

**真智王**，乃新羅第二十五王。姓金氏，諱**舍輪**，真興王之次子，母思道夫人，妃知道夫人。

真興王三十七年薨，真智王立。太子銅輪早卒，故舍輪立。真智王元年，以伊飡居柒夫爲上大等，委以國事。二年，春二月，王親祀神宮，大赦。冬十月，百濟侵西邊州郡，命伊飡世宗出師，擊破之於一善北，斬獲三千七百級。築內利西城。三年，秋七月，遣使於南陳以獻方物。侵百濟閼也山城。四年，春二月，百濟築熊峴城、松述城，以梗䔉山城、麻知峴城、內利西城之路。秋七月十七日，王薨。諡曰真智，葬于永敬寺北。兄銅輪太子之子白淨立為真平王。真智王有子龍春，龍春子乃太宗武烈王也。
## 據
* 《三國史記·卷第四·新羅本紀第四》
分類:新羅本紀
昭聖王

**昭聖王**，或云**昭成王**，乃新羅第三十九王。姓金氏，諱**俊邕**，元聖王太子仁謙之子，母金氏，妃金氏桂花夫人，大阿飡叔明女也。

元聖王元年，封子仁謙為太子，至七年卒。元聖養其子於宮中。五年，奉使大唐，受位大阿飡。六年，以波珍飡為宰相，七年為侍中，八年為兵部令，十一年為太子，十四年，元聖王薨，俊邕繼位。昭聖王元年，春三月，以菁州居老縣為學生祿邑。冷井縣令廉哲進白鹿。夏五月，追封考惠忠太子為惠忠大王。牛頭州都督遣使奏言：「有異獸若牛，身長且高，尾長三尺許，無毛長鼻，自峴城川，向烏食壤去。」秋七月，得人蔘九尺，甚異之，遣使如唐進奉，唐德宗謂非人蔘，不受。八月，追封母金氏為聖穆太后。漢山州獻白烏。二年，春正月，封妃金氏為王后，以忠芬為侍中。夏四月，暴風折木蜚瓦，瑞蘭殿簾，飛不知處，臨海、仁化二門壞。六月，封王子為太子。王薨，諡曰昭聖。太子淸明立為哀莊王。
## 據
* 《三國史記·卷第十·新羅本紀第十》
分類:新羅本紀
宣德王

**宣德王**，乃新羅第三十七王。姓金氏，諱**良相**，奈勿尼師今十世孫也。父海飡孝芳，母四炤夫人金氏，聖德王之女也，妃具足夫人，角干良品之女也，一云義恭阿飡之女。

惠恭王十六年二月，伊飡金志貞叛，聚衆圍犯宮闕。夏四月，上大等金良相與伊飡敬信，擧兵誅志貞等，王與后妃爲亂兵所害。良相即位，大赦。追封父爲開聖大王，尊母金氏爲貞懿太后，妻爲王妃。拜伊飡敬信爲上大等，阿飡義恭爲侍中。改御龍省奉御爲卿，又改卿爲監。二年，春二月，親祀神宮。秋七月，發使安撫浿江南州郡。三年，春閏正月，遣使入唐朝貢。二月，王巡幸漢山州，移民戸於浿江鎭。秋七月，大閲於始林之原。四年，春正月，以阿飡體信爲大谷鎭軍主。二月，京都雪三尺。五年，夏四月，王欲遜位。群臣三上表諫，乃止。六年，春正月，唐德宗遣戸部郞中蓋塤，持節冊命，王爲檢校太尉、鷄林州刺史、寧海軍使、新羅王。是月，王寢疾彌留。乃下詔曰：「寡人本惟菲薄，無心大寶，難逃推戴，作其即位。居位以來，年不順成，民用窮困，此皆德不符民望，政未合天心。常欲禪讓，退居于外，群官百辟，每以誠止，未果如意，因循至今。忽遘疾疹，不寤不興。死生有命，顧復何恨？死後，依佛制燒火，散骨東海。」至十三日薨，諡曰宣德。敬信立為元聖王。
## 據
* 《三國史記·卷第九·新羅本紀第九》
分類:新羅本紀
儒理尼師今

**儒理尼師今**，乃新羅第三王。姓朴氏，諱**儒理**，南解次次雄之太子也。母雲帝夫人。妃日知葛文王之女也。或云妃姓朴，許婁王之女。

南解次次雄二十一年秋九月，王薨，儒理當立，以大輔脫解素有德望，推讓其位。脫解曰：「神器大寶，非庸人所堪。吾聞聖智人多齒，試以餅噬三之。」儒理齒理多，乃與左右奉立之，號尼師今。尼師今，方言也，謂齒理。昔南解將死，謂男儒理、壻脫解曰：「吾死後，汝朴昔二姓，以年長而嗣位焉。」其後金姓亦興，三姓以齒長相嗣，故稱尼師今。二年春二月，親祀始祖廟。大赦。五年冬十一月，王巡行國內，見一老嫗，飢凍將死，解衣以覆之，推食以食之，仍命有司在處存問，鰥寡孤獨老病不能自活者，給養之。於是鄰國百姓聞而來者衆矣。是年，民俗歡康，始製兜率歌。此歌樂之始也。　

九年春，改六部之名。仍賜姓，楊山部爲梁部，姓李；高墟部爲沙梁部，姓崔；大樹部爲漸梁部，姓孫；于珍部爲本彼部，姓鄭；加利部爲漢祇部，姓裴；明活部爲習比部，姓薛。又設官有十七等：一曰伊伐飡，二曰伊尺飡，三曰迊飡，四曰波珍飡，五曰大阿飡，六曰阿飡，七曰一吉飡，八曰沙飡，九曰級伐飡，十曰大奈麻，十一曰奈麻，十二曰大舍，十三曰小舍，十四曰吉士，十五曰大烏，十六曰小烏，十七曰造位。王旣定六部，中分爲二，使王女二人各率部內女子，分朋造黨，自秋七月旣望，每日早集大部之庭績麻，乙夜而罷。至八月十五日，考其功之多小，負者置酒食以謝勝者。於是歌舞百戱皆作，謂之嘉俳。是時，負家一女子起舞嘆曰：「會蘇、會蘇。」其音哀雅，後人因其聲而作歌，名《會蘇曲》。

十一年，京都地裂泉湧。夏六月，大水。十三年秋八月，樂浪犯北邊，攻陷朶山城。十四年，高句麗王無恤襲樂浪滅之，其國人五千來投，分居六部。十七年秋九月，華麗、不耐二縣人連謀，率騎兵犯北境。貊國渠帥以兵要曲河西，敗之。王喜，與貊國結好。十九年秋八月，貊帥獵得禽獸，獻之。三十四年秋九月，王不豫，謂臣寮曰：「脫解身聯國戚，位處輔臣，屢著功名。朕之二子，其才不及遠矣。吾死之後，俾卽大位，以無忘我遺訓。」冬十月，王薨，葬虵陵園內。
## 據
* 《三國史記·卷第一·新羅本紀第一》
分類:新羅本紀
儒禮尼師今

**儒禮尼師今**，乃新羅第十四王。姓昔氏，諱**儒禮**，助賁尼師今之長子也。母朴氏，葛文王奈音之女。嘗夜行，星光入口，因有娠，載誕之夕，異香滿室。

妹婿味鄒尼師今立二十三年薨，儒禮尼師今立。二年，春正月，謁始祖廟。二月，拜伊飡弘權爲舒弗邯，委以機務。三年，春正月，百濟遣使請和。三月，旱。四年，夏四月，倭人襲一禮部縱火燒之，虜人一千而去。六年，夏五月，聞倭兵至，理舟楫，繕甲兵。 七年，夏五月，大水。月城頹毁。八年，春正月，拜末仇爲伊伐飡，末仇忠貞，有智略，王常訪問政要。九年，夏六月，倭兵攻陷沙道城，命一吉飡大谷，領兵救完之。秋七月，旱、蝗。十年，春二月，改築沙道城，移沙伐州豪民八十餘家。十一年，夏，倭兵來攻長峯城，不克。秋七月，多沙郡進嘉禾。 十二年春，王謂臣下曰：「倭人屢犯我城邑，百姓不得安居。吾欲與百濟謀，一時浮海，入擊其國，如何。」舒弗邯弘權對曰：「吾人不習水戰。冒險遠征，恐有不測之危。況百濟多詐，常有呑噬我國之心。亦恐難與同謀。」王曰：「善。」十四年，春正月，以智良爲伊飡，長昕爲一吉飡，順宣爲沙飡。伊西古國，來攻金城，新羅大擧兵防禦，不能攘。忽有異兵來，其數不可勝紀。人皆珥竹葉，與新羅軍同擊賊破之，後不知其所歸。人或見竹葉數萬積於竹長陵。由是，國人謂：先王以陰兵助戰也。十五年，春二月，京都大霧，不辨人，五日而霽。冬十二月，王薨，侄基臨尼師今立。
## 據
* 《三國史記·卷第二·新羅本紀第二》
分類:新羅本紀
逸聖尼師今

**逸聖尼師今**，乃新羅第七王。姓朴氏，諱**逸聖**，儒理尼師今之長子也。或云日知葛文王之子，妃朴氏，支所禮王之女。

侄祇摩尼師今立二十三年，無子。逸聖尼師今立，元年九月，大赦。二年春正月，親祀始祖廟。三年春正月，拜雄宣為伊飡，兼知內外兵馬事；近宗為一吉飡。四年春二月，靺鞨入塞，燒長嶺五柵。五年春二月，置政事堂於金城。秋七月，大閱閼川西。冬十月，北巡，親祀大白山。六年秋七月，隕霜殺菽。八月，靺鞨襲長嶺，虜掠民口。冬十月，又來，雪甚，乃退。七年春二月，立柵長嶺，以防靺鞨。九年秋七月，召羣公議征靺鞨。伊飡雄宣上言不可，乃止。十年春二月，修葺宮室。十一年春二月，下令：「農者政本，食惟民天。諸州郡修完堤坊，廣闢田野。」又下令禁民間用金銀珠玉。十二年，春夏旱，南地最甚。民飢，移其粟賑給之。十三年冬十月，押督叛，發兵討平之，徙其餘衆於南地。十四年秋七月，命臣寮各擧智勇堪為將帥者。十五年，封朴阿道為葛文王。十六年春正月，以得訓為沙飡，宣忠為奈麻秧。八月，有星孛于天市。冬十一月，雷。京都大疫。十七年，自夏四月不雨，至秋七月乃雨。十八年春二月，伊飡雄宣卒，以大宣為伊飡，兼知內外兵馬事。三月，雨雹。二十年冬十月，宮門災。彗星見東方，又見東北方。二十一年春二月，王薨。子阿達羅尼師今立。
## 據
* 《三國史記·卷第一·新羅本紀第一》
分類:新羅本紀
脫解尼師今

**脫解尼師今**，乃新羅第四王。姓昔氏，諱**脫解**，一云吐解，妃阿孝夫人。

脫解本多婆那國所生也。其國在倭國東北一千里。初，其國王娶女國王女爲妻，有娠七年，乃生大卵。王曰：「人而生卵，不祥也，宜棄之。」其女不忍，以帛裏卵并寶物置於櫝中，浮於海，任其所往。初至金官國海邊，金官人怪之，不取。又至辰韓阿珍浦口，是始祖赫居世居世干在位三十九年也。時海邊老母以繩引繫海岸，開櫝見之，有一小兒在焉。其母取養之。及壯，身長九尺，風神秀朗，知識過人。或曰：「此兒不知姓氏。初，櫝來時，有一鵲飛鳴而隨之。宜省鵲字，以昔爲氏。又解韞櫝而出，宜名脫解。」脫解始以漁釣爲業，供養其母，未嘗有懈色。母謂曰：「汝非常人，骨相殊異，宜從學以立功名。」於是專精學問，兼知地理。望楊山下瓠公宅，以爲吉地，設詭計以取而居之，其地後爲月城。至南解次次雄五年，聞其賢以其女妻之。至七年，登庸爲大輔，委以政事。儒理尼師今三十四年，將死，曰：「先王顧命曰：『吾死後，無論子壻，以年長且賢者繼位。』是以寡人先立。今也宜傳其位焉。」脫解尼師今時年六十二。

二年春正月，拜瓠公爲大輔。二月，親祀始祖廟。三年春三月，王登吐含山。有玄雲如蓋，浮王頭上，良久而散。夏五月，與倭國結好交聘。六月，有孛星于天船。五年秋八月，馬韓將孟召以覆巖城降。七年冬十月，百濟王拓地，至娘子谷城，遣使請會，王不行。八年秋八月，百濟遣兵攻蛙山城。冬十月，又攻狗壤城。王遣騎二千擊走之。十二月，地震，無雪。九年春三月，王夜聞金城西始林樹間有鷄鳴聲。遲明，遣瓠公視之，有金色小櫝掛樹枝，白雞鳴於其下。瓠公還告，王使人取櫝開之，有小男兒在其中，姿容奇偉。上喜，謂左右曰：「此豈非天遺我以令胤乎！」乃收養之。及長，聰明多智略，乃名閼智。以其出於金櫝，姓金氏。改始林名雞林，因以爲國號。十年，百濟攻取蛙山城，留二百人居守，尋取之。十一年春正月，以朴氏貴戚分理國內州郡，號爲州主、郡主。二月，以順貞爲伊伐飡，委以政事。十四年，百濟來侵。十七年，倭人侵木出㠀，王遣角干羽烏禦之，不克，羽烏死之。十八年秋八月，百濟寇邊，遣兵拒之。十九年，大旱，民饑，發倉賑給。冬十月，百濟攻西鄙蛙山城，拔之。二十年秋九月，遣兵伐百濟，復取蛙山城，自百濟來居者二百餘人，盡殺之。二十一年秋八月，阿飡吉門與加耶兵戰於黃山津口，獲一千餘級。以吉門爲波珍飡，賞功也。二十三年春二月，慧星見東方，又見北方，二十日乃滅。二十四年夏四月，京都大風，金城東門自壞。秋八月，王薨，葬城北壤井丘。儒理王第二子婆娑尼師今立。
## 據
* 《三國史記·卷第一·新羅本紀第一》
分類:新羅本紀
訥祇麻立干

**訥祇麻立干**，乃新羅第十九王。姓金氏，諱**訥祇**，奈勿尼師今之子，母保反夫人，乃味鄒尼師今女，妃乃實聖尼師今之女也。

奈勿王三十七年，以實聖質於高句麗，及實聖還爲王，怨奈勿質己於外國，欲害其子以報怨。遣人招在高句麗時相知人，因密告：見訥祇則殺之。遂令訥祇往，逆於中路，麗人見訥祇，形神爽雅，有君子之風，遂告曰：「爾國王使我害君，今見君，不忍賊害。」乃歸。訥祇怨之，實聖王十六年，反弑王自立。二年，春正月，親謁始祖廟。王弟卜好，自高句麗，與堤上、奈麻還來。秋，王弟未斯欣，自倭國逃還。三年，夏四月，牛谷水湧。四年，春夏大旱。秋七月，隕霜殺穀，民飢，有賣子孫者。慮囚原罪。七年，夏四月，養老於南堂，王親執食，賜穀帛有差。八年，春二月，遣使高句麗修聘。十三年，新築矢堤，岸長二千一百七十步。十五年，夏四月，倭兵來侵東邊，圍明活城，無功而退。秋七月，霜雹殺穀。十六年春，穀貴，人食松樹皮。十七年，夏五月，未斯欣卒，贈舒弗邯。秋七月，百濟遣使請和，從之。十八年，春二月，百濟王送良馬二匹。秋九月，又送白鷹。冬十月，王以黄金、明珠，報聘百濟。十九年，春正月，大風拔木。二月，修葺歷代園陵。夏四月，祀始祖廟。二十年，夏四月，雨雹。慮囚。二十二年，夏四月，牛頭郡山水暴至，漂流五十餘家。京都大風雨雹。敎民牛車之法。二十四年，倭人侵南邊，掠取生口而去。夏六月，又侵東邊。二十五年，春二月，史勿縣進長尾白雉，王嘉之，賜縣吏穀。二十八年，夏四月，倭兵圍金城十日，糧盡乃歸。王率數千餘騎，追反於獨山之東，合戰爲賊所敗，將士死者過半。王蒼黄棄馬上山，賊圍之數重。忽昏霧，不辨咫尺，賊謂有陰助，收兵退歸。三十四年，秋七月，高句麗邊將，獵於悉直之原，何瑟羅城主三直，出兵掩殺之。麗王聞之怒，乃興師，侵新羅西邊，王卑辭謝之，乃歸。三十六年，秋七月，大山郡進嘉禾。三十七年，春夏旱。秋七月，羣狼入始林。三十八年，秋七月，霜雹害穀。八月，高句麗侵北邊。三十九年，冬十月，高句麗侵百濟，王遣兵救之。四十一年，春二月，大風拔木。夏四月，隕霜傷麥。四十二年，春二月，地震，金城南門自毀。秋八月，王薨。長子慈悲麻立干立。
## 據
* 《三國史記·卷第三·新羅本紀第三》
分類:新羅本紀
慈悲麻立干

**慈悲麻立干**，乃新羅第二十王。姓金氏，諱**慈悲**，訥祇麻立干之長子，母金氏，乃實聖尼師今之女也。

訥祇麻立干四十二年，王薨，慈悲麻立干立。二年，春二月，謁始祖廟。夏四月，倭人以兵船百餘艘，襲東邊，進圍月城，四面矢石，如雨。王城守，賊將退，出兵擊敗之，追北至海口，賊溺死者，過半。四年，春二月，王納舒弗邯未斯欣女，為妃。夏四月，龍見金城井中。五年，夏五月，倭人襲破活開城，虜人一千而去。六年，春二月，倭人侵歃良城，不克而去，王命伐智、德智，領兵伏候於路，要擊，大敗之。王以倭人侵疆埸，緣邊築二城。秋七月，大閱。八年，夏四月，大水，山崩一十七所。五月，沙伐郡，蝗。十年春，命有司修理戰艦。秋九月，天赤，大星自北流東南。十一年春，高句麗與靺鞨，襲北邊悉直城。秋九月，徴何瑟羅人年十五已上，築城於泥河。十二年，春正月，定京都坊里名。夏四月，國西大水，漂毀民戶。秋七月，王巡撫經水州郡。十三年，築三年山城。十四年，春二月，築芼老城。三月，京都地裂，廣袤二十丈，濁水湧。冬十月，大疫。十六年，春正月，以阿飡伐智、級飡德智為左右將軍。秋七月，葺明活城。十七年，築一牟、沙尸、廣石、沓達、仇禮、坐羅等城。秋七月，高句麗王巨連，親率兵，攻百濟。百濟王餘慶，遣子文周求援，王出兵救之，未至，百濟已陷，餘慶亦被害。十八年，春正月，王移居明活城。十九年，夏六月，倭人侵東邊。王命將軍德智擊敗之，殺虜二百餘人。二十年，夏五月，倭人擧兵，五道來侵，竟無功而還。二十一年，春二月，夜赤光如匹練，自地至天。冬十月，京都地震。二十二年，春二月三日，王薨。長子炤知麻立干立。
## 據
* 《三國史記·卷第三·新羅本紀第三》
分類:新羅本紀
實聖尼師今

**實聖尼師今**，乃新羅第十八王。姓金氏，諱**實聖**，閼智裔孫，大西知伊飡之子。母伊利夫人，昔登保阿干之女。妃，味鄒尼師今女也。

實聖身長七尺五寸，明達有遠識。奈勿尼師今四十七年薨，其子幼少，國人立實聖繼位。實聖尼師今元年，三月，與倭國通好，以奈勿王子未斯欣為質。二年，春正月，以未斯品為舒弗邯，委以軍國之事。秋七月，百濟侵邊。三年，春二月，親謁始祖廟。四年，夏四月，倭兵來攻明活城，不克而歸，王率騎兵，要之獨山之南，再戰破之，殺獲三百餘級。五年，秋七月，國西蝗，害穀，冬十月，京都地震。十一月，無氷。六年，春三月，倭人侵東邊。夏六月，又侵南邊，奪掠一百人。七年，春二月，王聞倭人於對馬島置營，貯以兵革資粮，以謀襲新羅，新羅欲先其未發，揀精兵擊破兵儲，舒弗邯未斯品曰：「臣聞：『兵凶器，戰危事。』況涉巨浸以伐人，萬一失利，則悔不可追，不若依嶮設關，來則禦之，使不得侵猾，便則出而禽之，此所謂致人而不致於人，策之上也。」王從之。十一年，以奈勿王子卜好，質於高句麗。十二年，秋八月，雲起狼山，望之如樓閣，香氣郁然，久而不歇。王謂：是必仙靈降遊，應是福地。從此後，禁人斬伐樹木。新成平壤州大橋。十四年，秋七月，大閱於穴城原，又御金城南門觀射。八月，與倭人戰於風島，克之。十五年，春三月，東海邊獲大魚，有角，其大盈車。夏五月，吐含山崩，泉水湧，高三丈。十六年，夏五月，婿訥祇弑王自立。
## 據
* 《三國史記·卷第三·新羅本紀第三》
分類:新羅本紀
阿達羅尼師今

**阿達羅尼師今**，乃新羅第八王。姓朴氏，諱**阿達羅**，逸聖尼師今之長子也。母朴氏，支所禮王之女，妃朴氏內禮夫人，祗摩尼師今之女也。

阿達羅身長七尺，豐準有奇相。逸聖尼師今立二十一年，薨。元年，三月，以繼元為伊飡，委軍國政事。二年，春正月，親祀始祖廟。大赦。以興宣為一吉飡。 三年，夏四月，隕霜。開雞立嶺路。四年，春二月，始置甘勿、馬山二縣。三月，巡幸長嶺鎭，勞戍卒，各賜征袍。五年，春三月，開竹嶺。倭人來聘。七年，夏四月，暴雨。閼川水溢，漂流人家，金城北門自毁。八年，秋七月，蝗害穀。海魚多出死。九年，巡幸沙道城，勞戍卒。十一年十二年，冬十月，阿飡吉宣謀叛，發覺，懼誅亡入百濟。王移書求之，百濟不許，王怒出師伐之。百濟嬰城守不出，新羅軍粮盡乃歸。十四年，秋七月，百濟襲破國西二城，虜獲民口一千而去。八月，命一吉飡興宣，領兵二萬伐之，王又率騎八千，自漢水臨之，百濟大懼，還其所掠男女，乞和。十五年，夏四月，伊飡繼元卒，以興宣為伊飡。 十七年，春二月，重修始祖廟。秋七月，京師地震，霜雹害穀。冬十月，百濟寇邊。十八年春，穀貴，民飢。十九年，春正月，以仇道為波珍飡，仇須兮為一吉飡。二月，有事始祖廟。京都大疫。二十年，夏五月，倭女王卑彌呼遣使來聘。二十一年，春正月，雨王土。二月，旱。井泉謁。三十一年，春三月，王薨，無子，國人立脫解尼師今孫伐休尼師今。
## 據
* 《三國史記·卷第二·新羅本紀第二》
分類:新羅本紀
智證麻立干

**智證麻立干**，乃新羅第二十二王。姓金氏，諱**智大路**，或云**智度路**，又云**智哲老**，奈勿尼師今之曾孫，習寶葛文王之子，炤知麻立干之再從弟也。母金氏鳥生夫人，訥祇麻立干之女，妃朴氏延帝夫人，登欣伊飡女。

智大路體鴻大，膽力過人。炤知麻立干薨，無子，故繼位，時年六十四歲。三年，春二月，下令禁殉葬。炤知王薨，則殉以男女各五人，至是禁焉。親祀神宮。三月，分命州郡主勸農，始用牛耕。四年，冬十月，羣臣上言：「始祖創業已來，國名未定，或稱斯羅，或稱斯盧，或言新羅。臣等以為，新者德業日新，羅者網羅四方之義，則其為國號，宜矣。又觀自古有國家者，皆稱帝稱王，自我始祖立國，至今二十二世，但稱方言，未正尊號，今羣臣一意，謹上號新羅國王。」王從之。五年，夏四月，制喪服法頒行。秋九月，徵役夫，築波里、彌實、珍德、骨火等十二城。六年，春二月，王親定國内州郡縣。置悉直州，以異斯夫為軍主，軍主之名，始於此，冬十一月，始命所司藏氷，又制舟楫之利。七年，春夏旱，民饑，發倉賑之。十年，春正月，置京都東市。三月，設檻穽，以除猛獸之害。秋七月，隕霜殺菽。十一年，夏五月，地震，壞人屋，有死者。冬十月，雷。十三年，夏六月，于山國歸服，歲以土宜為貢。于山國在溟州正東海島，或名鬱陵島。地方一百里，恃嶮不服。伊飡異斯夫為何瑟羅州軍主，謂于山人愚悍，難以威來，可以計服，乃多造木偶獅子，分載戰船，抵其國海岸，誑告曰：「汝若不服，則放此猛獸踏殺之。」國人恐懼，則降。十五年，春正月，置小京於阿尸村。秋七月，徙六部及南地人戶，充實之。王薨，諡曰智證。新羅諡法，始於此。元子原宗立為法興王。
## 據
* 《三國史記·卷第四·新羅本紀第四》
分類:新羅本紀
法興王

**法興王**，乃新羅第二十三王。姓金氏，諱**原宗**，《冊府元龜》云**募秦**，智證麻立干之元子，母延帝夫人，妃朴氏保刀夫人。

原宗身長七尺，寬厚愛人。智證麻立干十五年，法興王立。三年，春正月，親祀神宮。龍見楊山井中。四年，夏四月，始置兵部。五年，春二月，築株山城。七年，春正月，頒示律令，始制百官公服，朱紫之秩。八年，遣使於南梁貢方物。九年，春三月，加耶國王遣使請婚，王以伊飡比助夫之妹送之。十一年，秋九月，王出巡南境拓地，加耶國王來會。十二年，春二月，以大阿飡伊登為沙伐州軍主。十五年，肇行佛法。十六年，下令禁殺生。十八年，春三月，命有司修理隄防。夏四月，拜伊飡哲夫為上大等，摠知國事。十九年，金官國主金仇亥，與妃及三子，長曰奴宗，仲曰武德，季曰武力，以國帑寶物來降。王禮待之，授位上等，以本國為食邑。子武力仕至角干。二十一年，上大等哲夫卒。二十三年，始稱年號，云建元元年。二十五年春正月，敎：許外官携家之任。二十七年，秋七月，王薨，諡曰法興，葬於哀公寺北峯。弟葛文王立宗之子彡麥宗為真興王。
## 據
* 《三國史記·卷第四·新羅本紀第四》
分類:新羅本紀
奈勿尼師今

**奈勿尼師今**，乃新羅第十七王。姓金氏，諱**奈勿**，一云**那密**，仇道葛文王之孫也。父末仇角干，母休禮夫人金氏。妃金氏，味鄒尼師今女。

訖解尼師今立四十七年薨，無子，奈勿繼之。二年春，發使撫問鰥寡孤獨，各賜穀三斛。孝悌有異行者，賜職一級。三年，春二月，親祀始祖廟。紫雲盤旋廟上，神雀集於廟庭。七年，夏四月。始祖廟庭樹連理。九年，夏四月，倭兵大至。王聞之，恐不可敵，造草偶人數千，衣衣持兵，列立吐含山下，伏勇士一千於斧峴東原。倭人恃衆直進，伏發擊其不意，倭人大敗走，追擊殺之幾盡。十一年，春三月，百濟人來聘。夏四月，大水，山崩十三所。十三年春，百濟遣使，進良馬二匹。十七年，春夏大旱。年荒民飢，多流亡，發使開倉廩賑之。十八年，百濟禿山城主，率人三百來投，王納之，分居六部。百濟王移書曰：「兩國和好，約爲兄弟，今大王納我逃民，甚乖和親之意，非所望於大王也，請還之。」答曰：「民者無常心，故思則來，斁則去，固其所也。大王不患民之不安，而責寡人，何其甚乎？」百濟聞之，不復言。夏五月，京都雨魚。二十一年，秋七月，夫沙郡進一角鹿。大有年。二十四年，夏四月，楊山有小雀，生大鳥。二十六年，春夏旱，年荒民飢。遣衛頭入前秦，貢方物。苻堅問衛頭曰：「卿言海東之事與古不同，何耶？」答曰：「亦猶中國，時代變革，名號改易，今焉得同。」三十七年，春正月，高句麗遣使，王以高句麗強盛，送伊飡大西知子實聖爲質。三十八年，夏五月，倭人來圍金城，五日不解。將士皆請出戰，王曰：「今賊棄舟深入，在於死地，鋒不可當。」乃閉城門，賊無功而退。王先遣勇騎二百，遮其歸路。又遣步卒一千，追於獨山，夾擊大敗之，殺獲甚衆。四十年，秋八月，靺鞨侵北邊，出師，大敗之於悉直之原。四十二年，秋七月，北邊何瑟羅，旱蝗。年荒民飢，曲赦囚徒，復一年租調。四十四年，秋七月，飛蝗蔽野。四十五年冬十月，王所嘗御內廐馬，跪膝流淚哀鳴。四十六年，春夏，旱。秋七月，高句麗質子實聖還。四十七年，春二月，王薨，其子幼少，國人立實聖尼師今繼位。
## 據
* 《三國史記·卷第三·新羅本紀第三》
分類:新羅本紀
味鄒尼師今

**味鄒尼師今**，乃新羅第十三王。姓金氏，諱**味鄒**，一云**味照**，母朴氏，葛文王伊柒之女，妃光明夫人昔氏，助賁尼師今之女。

其先閼智出於雞林，脫解尼師今得之，養於宮中，後拜為大輔。 閼智生勢漢，勢漢生阿道，阿道生首留，首留生郁甫，郁甫生仇道，仇道則味鄒之考也。沾解尼師今十五年，薨，無子，國人立味鄒。此金氏有國之始也。

元年，春三月，龍見宮東池。秋七月，金城西門災。延燒人家三百餘區。二年，春正月，拜伊飡良夫為舒弗邯，兼知內外兵馬事。二月，親祀國祖廟，大赦。封考仇道為葛文王。三年，春二月，東巡幸望海。三月，幸黃山，問高年及貧不能自存者，賑恤之。 五年，秋八月，百濟來攻烽山城。城主直宣，率壯士二百人，出擊之，賊敗走。王聞之，拜直宣為一吉飡，厚賞士卒。七年，春夏不雨。會羣臣於南堂，親問政刑得失，又遣使五人，巡問百姓苦患。十一年，春二月，下令：凡有害農事者，一切除之。秋七月，霜雹害穀。冬十一月，百濟侵邊。十五年，春二月，臣寮請改作宮室。上重勞人，不從。 十七年，夏四月，暴風拔木。冬十月，百濟兵來圍槐谷城，命波珍飡正源領兵拒之。十九年，夏四月，旱。錄囚。二十年，春正月，拜弘權爲伊飡，良質爲一吉飡，光謙爲沙飡。二月，謁祖廟。秋九月，大閱楊山西。二十二年，秋九月，百濟侵邊。冬十月，圍槐谷城，命一吉飡良質，領兵禦之。二十三年。春二月，巡撫國西諸城。冬十月，王薨，葬大陵，一云竹長陵。助賁尼師今長子儒禮尼師今立。
## 據
* 《三國史記·卷第三·新羅本紀第三》
分類:新羅本紀
訖解尼師今

**訖解尼師今**，乃新羅第十六王。姓昔氏，諱**訖解**，奈解尼師今孫也。父于老角干，母命元夫人，助賁尼師今女也。

于老事君有功，累為舒弗邯。見訖解狀貌俊異，心膽明敏，為事異於常流，乃謂諸侯曰：「興吾家者，必此兒也。」基臨尼師今十三年，薨，無子，群臣議曰：「訖解幼有老成之德。」乃奉立之。二年，春正月，以急利為阿飡，委以政要，兼知內外兵馬事。二月，親祀始祖廟。三年，春三月，倭國王遣使，為子求婚，以阿飡急利女送之。四年，秋七月，旱、蝗。民飢，發使救恤之。 五年，春正月，拜阿飡急利為伊飡。二月，重修宮闕，不雨，乃止。八年，春夏旱，王親錄囚，多原之。九年，春二月，下令：向以旱災，年不順成，今則土脉膏起，農事方始，凡所勞民之事，皆停之。二十一年，始開碧骨池，岸長一千八百步。二十八年，春二月，遣使聘百濟。三月，雨雹。夏四月，隕霜。三十五年，春二月，倭國遣使請婚，辭以女旣出 嫁。夏四月，暴風拔宮南大樹。三十六年，春正月，拜康世為伊伐飡。二月，倭王移書絶交。三十七年，倭兵猝至風島，抄掠邊戶，又進圍金城急攻。王欲出兵相戰，伊伐飡康世曰：「賊遠至，其鋒不可當，不若緩之，待其師老。」王然之。閉門不出。賊食盡將退，命康世率勁騎追擊，走之。三十九年，宮井水暴溢。四十一年，春三月，鸛巢月城隅。夏四月，大雨浹 旬，平地水深三四尺，漂沒官私屋舍，山崩十三所。四十七年，夏四月，王薨，無子，奈勿尼師今繼之。
## 據
* 《三國史記·卷第二·新羅本紀第二》
分類:新羅本紀
伐休尼師今

**伐休尼師今**，乃新羅第九王。姓昔氏，諱**伐休**，一云**發暉**，脫解尼師今子仇鄒角干之子也。母姓金氏，只珍內禮夫人。

阿達羅尼師今三十一年薨，無子，國人立之。王占風雲，預知水旱及年之豊儉，又知人邪正，人謂之聖。二年，春正月，親祀始祖廟，大赦。二月，拜波珍飡仇道、一吉飡仇須兮為左右軍主，伐召文國。三年，春正月，巡幸州郡，觀察風俗。秋七月，南新縣進嘉禾。四年，春三月，下令：州郡，無作土木之事，以奪農時。冬十月，北地大雪，深一丈。五年，春二月，百濟來攻母山城。命波珍飡仇道，出兵拒之。六年，秋七月，仇道與百濟戰於狗壤，勝之。殺獲五百餘級。七年，秋八月，百濟襲西境圓山鄕，又進圍缶谷城。仇道率勁騎五百擊之，百濟兵佯走。仇道追及蛙山，為百濟所敗。王以仇道失策，貶為缶谷城主，以薛支為左軍主。 八年，秋九月，蚩尤旗見于角、亢。九年，春正月，拜國良為阿飡，述明為一吉飡。三月，京都雪深三尺。夏五月，大水，山崩十餘所。十年，春正月甲寅朔，日有食之。三月，漢祇部女，一産四男一女。六月，倭人大饑，來求食者千餘人。十三年，春二月，重修宮室。三月，旱。夏四月，震宮南大樹，又震金城東門。王薨。孫奈解尼師今立。
## 據
* 《三國史記·卷第二·新羅本紀第二》
分類:新羅本紀
高麗獻宗

**高麗獻宗**（一〇八四年－一〇九七年），高麗國第十四代王，王氏，諱**昱**，高麗宣宗子，母思肅太后李氏。

宣宗十一年王薨，元子昱即位。獻宗元年，正月，日有暈兩傍有彗。太史奏，日有彗，近臣亂，諸侯欲有反者，王幼不知脩省。李資義謀反，伏誅。初，宣宗於思肅太后生王，又納侍中李頲之女元信公主，生漢山侯昀，資義公主兄也。以王幼弱，不能聽決萬幾，謀欲立昀。至是，聚兵將舉事，邵臺輔使王國髦率兵入衛，令壯士髙義和斬資義，及其黨崔忠伯等。以王國髦權尚書兵部事，時王室微弱，而權歸武將，識者嘆之。王禪位於叔父雞林公熈，熈即位，乃肅宗也。肅宗元年，獻宗出居興盛宮。二年，獻宗王薨於興盛宮。廟號獻宗，諡恭殤定比懷孝大王。
## 據
* 《高麗史·獻宗世家》
分類:高麗本紀
助賁尼師今

**助賁尼師今**，乃新羅第十一王。姓昔氏，諱**助賁**，一云**諸賁**，伐休尼師今之孫也。父骨正葛文王。母金氏玉帽夫人，仇道葛文王之女，妃阿爾兮夫人，奈解尼師今之女也。

奈解尼師今三十五年，王將死，遺言以壻助賁繼位。助賁身長，美儀表。臨事明斷，國人畏敬之。元年，拜連忠為伊飡，委軍國事。秋七月，謁始祖廟。二年，秋七月，以伊飡于老為大將軍，討破甘文國，以其地為郡。三年，夏四月，倭人猝至圍金城。王親出戰，賊潰走，遣輕騎追擊之，殺獲一千餘級。四年，夏四月，大風飛屋瓦。五月，倭兵寇東邊。秋七月，伊飡于老與倭人戰沙道，乘風縱火焚舟，賊赴水死盡。六年，春正月，東巡撫恤。 七年，春二月，骨伐國王阿音夫，率衆來降。賜第宅、田莊安之。以其地為郡。八年，秋八月，蝗害穀。十一年，百濟侵西邊。十三年，秋，大有年。古陀郡進嘉禾。十五年，春正月，拜伊飡于老為舒弗邯，兼知兵馬事。十六年，冬十月，高句麗侵北邊。于老將兵出擊之，不克，退保馬頭柵。其夜苦寒，于老勞士卒，躬燒柴煖之，羣心感激。十七年，冬十月，東南有白氣如匹練。十一月，京都地震。十八年，夏五月，王薨，同母弟沾解尼師今立。
## 據
* 《三國史記·卷第二·新羅本紀第二》
分類:新羅本紀
元聖王

**元聖王**，乃新羅第三十八王。姓金氏，諱**敬信**，奈勿尼師今十二世孫也。母朴氏繼烏夫人，妃金氏，神述角干之女。

惠恭王十六年，伊飡金志貞叛，上大等金良相首唱除君側之惡。伊飡敬信預之，擧兵誅志貞等，惠恭王與后妃為亂兵所害。良相立為宣德王。拜伊飡敬信為上大等，宣德王六年，王薨，無子。群臣議後，欲立王之族子周元。周元宅於京北二十里，會大雨，閼川水漲，周元不得渡。衆議立敬信繼位。既而雨止，國人皆呼萬歳。二月，追封高祖大阿飡法宣為玄聖大王，曾祖伊飡義寬為神英大王，祖伊飡魏文為興平大王，考一吉飡孝讓為明德大王，母朴氏為昭文太后，立子仁謙為王太子。毀聖德大王、開聖大王二廟，以始祖大王、太宗大王、文武大王及祖興平大王、考明德大王為五廟。增文武百官爵一級。拜伊飡兵部令忠廉為上大等，伊飡悌恭為侍中。悌恭免，伊飡世強為侍中。三月，出前妃具足王后於外宮，賜租三萬四千石。浿江鎭進赤烏。改摠管為都督。二年，夏四月，國東雨雹，桑麥皆傷。遣金元全入唐，進奉方物。唐德宗下詔書勅封。秋七月，旱。九月，王都民饑，出粟三萬三千二百四十石以賑給之。冬十月，又出粟三萬三千石以給之。大舍武烏，獻《兵法》十五卷、《花鈴圖》二卷，授以屈押縣令。三年，春二月，京都地震。親祀神宮。大赦。夏五月，太白晝見。秋七月，蝗害穀。八月辛巳朔，日有食之。四年，春，始定讀書三品以出身。讀《春秋左氏傳》若《禮記》若《文選》，而能通其義，兼明《論語》、《孝經》者為上；讀《曲禮》、《論語》、《孝經》者為中；讀《曲禮》、《孝經》者為下。若博通五經、三史、諸子百家書者，超擢用之。前祇以弓箭選人，至是改之。秋，國西旱蝗，多盜賊，王發使安撫之。五年，春正月甲辰朔，日有食之。漢山州民饑，出粟以賙之。秋七月，隕霜傷穀。九月，以子玉為楊根縣小守，執事史毛肖駁言：「子玉不以文籍出身，不可委分憂之職。」侍中議云：「雖不以文籍出身，曾入大唐為學生，不亦可用耶？」王從之。六年，春正月，以宗基為侍中。增築碧骨堤，徴全州等七州人，興役。熊川州進赤烏。三月，以一吉飡伯魚使北國。大旱。夏四月，太白辰星，聚于東井。五月，出粟賑漢山、熊川二州饑民。七年，春正月，王太子卒，諡曰惠忠。伊飡悌恭叛，伏誅。熊川州向省大舍妻，一産三男。冬十月，京都雪三尺，人有凍死。侍中宗基免，大阿飡俊邕為侍中。十二月，京都地震。内省侍郞金言為三重阿飡。八年，秋七月，遣使入唐，獻美女金井蘭，其女國色身香。八月，封王子義英為太子。上大等忠廉卒，伊飡世強為上大等。侍中俊邕病免，伊飡崇斌為侍中。冬十一月壬子朔，日有食之。九年，秋八月，大風折木偃禾，奈麻金惱獻白雉。十年，春二月，地震。太子義英卒，諡曰憲平。侍中崇斌免，以迊湌彦昇為侍中。秋七月，始創奉恩寺。漢山州進白烏。起望恩樓於宮西。十一年，春正月，封惠忠太子之子俊邕為太子。夏四月，旱，親録囚。至六月乃雨。秋八月，隕霜害穀。十二年，春，京都飢疫，王發倉廩賑恤之。夏四月，侍中彦昇為兵部令，伊飡智原為侍中。十三年，秋九月，國東，蝗害穀。大水山崩。侍中智原免，阿飡金三朝為侍中。十四年，春三月，宮南樓橋災。望德寺二塔相撃。夏六月，旱。屈自郡石南烏大舍妻，一産三男一女。冬十二月二十九日，王薨。諡曰元聖，以遺命，擧柩燒於奉德寺南。俊邕立為昭聖王。
## 據
* 《三國史記·卷第十·新羅本紀第十》
分類:新羅本紀
高麗順宗

**高麗順宗**（一〇四七年－一〇八三年），高麗國第十二代王，王氏，諱**勳**，字**義恭**，古諱**烋**，高麗文宗長男，母仁睿太后李氏。

文宗元年十二月己酉生，八年二月，冊爲王太子，三十七年七月辛酉，文宗薨，奉遺詔卽位。遣左拾遺知制誥吳仁俊，如遼告哀。八月甲申葬文宗于景陵。庚子御神鳳樓，赦。冬十月癸酉朔，設道場于會慶殿三日，飯僧三萬。甲申，加王弟運守太師兼中書令，食實封一千戶。”王小有疾，居廬哀毁，疾益篤。乙未，命母弟國原公運，權摠國事，是日，薨于喪次，移殯于宣德殿。壽三十七，諡曰宣惠，廟號順宗，葬于城南，陵曰成陵。運立為宣宗。仁宗十八年，加諡英明，高宗四十年，加諡靖憲。
## 據
* 《高麗史·順宗世家》
分類:高麗本紀
朝鮮太宗

**朝鮮太宗**諱**芳遠**，字**遺德**，太祖第五子，母神懿王后韓氏，定宗之母弟也。

元至正二十七年（高麗恭愍王十六年）五月十六日辛卯，誕生於咸興府歸州私第。明洪武十五年，登高麗進士試，十六年，中丙科第七人及第。二十四年九月，神懿王后薨，廬於墓側，欲終三年，二十五年秋七月，高麗恭讓王禪讓於李成桂，成桂是為朝鮮太祖，芳遠乃封靖安君。二十七年夏，明太祖命遣親男入朝，太祖成桂遣芳遠應命。旣至，敷奏稱旨，優禮賜還。三十一年秋八月，王子之亂，太祖冊芳果為世子，以社。九月丁丑，太祖禪於定宗芳果。建文二年正月，芳幹父子，稱兵爲亂，芳遠勒軍平之。定宗冊芳遠爲世子。冬十一月，定宗禪位於芳遠。太宗即位於壽昌宮，遣使請命。三年六月，建文帝遣通政寺丞章謹等，奉誥命印章，來封芳遠爲王。冬，遣鴻臚寺行人潘文奎，來錫冕服，秩視親王。四年，明成祖卽位，遣左政丞臣河崙賀登極，明成祖嘉忠誠，永樂元年四月，賜以誥印，遣都指揮使高得等來，仍封爲王。歲乙酉，以漢陽太祖所都，排群議而還。六年五月，太祖晏駕，明贈諡康獻。又勑太宗賜厚賻。十六年六月，以世子禔敗德廢之，封讓寧大君。以三子祹聰明孝悌，好學不倦，國人屬望，冊封世子以聞，明成祖俞允。八月，禪於世子，是為世宗，遣使請命。十一月，世宗奉冊寶，獻號曰聖德神功上王。十七年正月，明成祖遣鴻臚寺丞劉泉等，奉誥命封世宗爲王。五月，對馬島倭犯邊，殺掠軍士，命領議政臣柳廷顯及長川君臣李從茂等，以舟師往討之。九月，定宗薨。十八年四月，明賜諡恭靖。秋七月，元敬太后薨。十九年秋九月，世宗奉冊寶，獻太上王之號。十月，明冊封元子珦爲世子。二十年五月十日丙寅，太上王薨於離宮。春秋五十六歲，在王位十有九年，明賜諡曰恭定，九月初二日丙辰，上尊號曰聖德神功文武光孝大王，廟號太宗。
## 攷
*朝鮮國《太宗實錄》
奈解尼師今

**奈解尼師今**，乃新羅第十王。姓昔氏，諱**奈解**，伐休尼師今之孫也。母内禮夫人。妃昔氏，助賁尼師今之妹。

奈解容儀雄偉，有俊才。前王太子骨正及第二十子伊買先死，大孫尚幼少，伐休尼師今十三年，王薨，乃立伊買之子。是為奈解尼師今。是年，自正月至四月，不雨。及王即位之日，大雨，百姓歡慶。二年，春正月，謁始祖廟。三年，夏四月，始祖廟前臥柳自起。五月，國西大水，免遭水州縣一年租調。秋七月，遣使撫問。四年，秋七月，百濟侵境。五年，秋七月，太白晝見。隕霜殺草。九月庚午朔， 日有食之。大閱於閼川。六年，春二月，加耶國請和。三月丁卯朔，日有食之。大旱，錄内外繫囚，原輕罪。八年，冬十月，靺鞨犯境。桃李華。人大疫。十年，春二月，拜眞忠為一伐飡，以參國政。秋七月，霜雹殺穀。太白犯月。八月，狐鳴金城及始祖廟庭。十二年，春正月，拜王子利音為伊伐飡，兼知内外兵馬事。 十三年，春二月，西巡郡邑，浹旬而返。夏四月，倭人犯境。遣伊伐飡利音，將兵拒之。十四年，秋七月，浦上八國謀侵加羅。加羅王子來請救。王命大子于老與伊伐飡利音，將六部兵往救之。擊殺八國將軍，奪所虜六千人，還之。十五年，春夏旱，發使錄郡邑獄囚。除二死，餘悉原之。十六年，春正月，拜萱堅為伊飡，允宗為一吉飡。十七年，春三月，加耶送王子為質。夏五月，大雨， 漂毀民屋。十九年，春三月，大風折木。秋七月，百濟來攻國西腰車城，殺城主薛夫。王命伊伐飡利音，率精兵六千伐百濟破沙城。冬十二月，雷。二十三年，秋七月，武庫兵物自出。百濟人來國山城。王親率兵出擊走之。二十五年，春三月，伊伐飡利音卒。以忠萱為伊伐飡，兼知兵馬事。秋七月，大閱楊山西。二十七年，夏四月，雹傷菽麥，南新縣人死。歴月復活。冬十月，百濟兵入牛頭州。伊伐飡忠萱，將兵拒之。至熊谷，為賊所敗，單騎而返，貶為鎭主。以連珍為伊伐飡，兼知兵馬事。二十九年，秋七月，伊伐飡連珍與百濟戰烽山下，破之，殺獲一千餘級。八月，築烽山城。三十一年，春不雨，至秋七月，乃雨。民飢，發倉廩賑給。冬十月。錄内外獄囚，原輕罪。三十二年，春二月，巡狩西南郡邑，三月還。拜波珍飡康萱為伊飡。 三十四年，夏四月，虵鳴南庫三日。秋九月，地震。冬十月，大雪，深五尺。三十五年，春三月，王薨，遺言以壻助賁繼位。
## 據
* 《三國史記·卷第二·新羅本紀第二》
分類:新羅本紀
沾解尼師今

**沾解尼師今**，乃新羅第十二王。姓昔氏，諱**沾解**，伐休尼師今之孫也。父骨正葛文王。母金氏玉帽夫人，助賁尼師今同母弟也。

助賁尼師今十八年，王薨，沾解尼師今立。元年，秋七月，謁始祖廟。封父骨正為世神葛文王。二年，春正月，以伊飡長萱為舒弗邯，以參國政。二月，遣使高句麗結和。三年，夏四月，倭人殺舒弗邯于老。秋七月，作南堂於宮南，以良夫為伊飡。五年，春正月，始聽政於南堂。漢祇部人夫道者， 家貧無諂。工書算，著名於時。王徵之為阿飡，委以物藏庫事務。七年，夏四月，龍見宮東池。金城南臥柳自起。自五月至七月不雨，禱祀始祖廟及名山，乃雨。年饑，多盜賊。九年，秋九月，百濟來侵。一伐飡翊宗，逆戰於槐谷西，為賊所殺。冬十月，百濟攻烽山城，不下。十年，春三月，國東海出大魚三，長三丈，高丈有二尺。冬十月晦，日有食之。 十三年，秋七月，旱、蝗。年荒，多盜。十四年，夏，大雨。山崩四十餘所。秋七月，星孛于東方，二十五日而滅。十五年，春二月，築達伐城，以奈麻克宗為城主。三月，百濟遣使請和，不許。冬十二月二十八日，王暴疾，薨，無子，國人立助賁婿味鄒尼師今。
## 據
* 《三國史記·卷第二·新羅本紀第二》
分類:新羅本紀
真興王

**真興王**，乃新羅第二十四王。姓金氏，諱**彡麥宗**，或作**深麥夫**，法興王弟葛文王立宗之子也。母金氏法興王之女，妃思道夫人朴氏。

法興王二十七年，王薨，真興王立。王時年七歲，王太后攝政。元年八月，大赦。賜文武官爵一級。冬十月，地震。桃李華。二年，春三月，雪一尺。拜異斯夫為兵部令，掌內外兵馬事。百濟遣使請和，許之。五年，春二月，興輪寺成。三月，許人出家為僧尼，奉佛。六年，秋七月，命大阿飡居柒夫等，廣集文士，俾之修撰。九年，春二月，高句麗與穢人，攻百濟獨山城，百濟請救。王遣將軍朱珍，領勁卒三千擊之，殺獲甚衆。十年春，梁遣使與入學僧覺德，送佛舍利。王使百官，奉迎興輪寺前路。十一年，春正月，百濟拔高句麗道薩城。三月，高句麗陷百濟金峴城。王乘兩國兵疲，命伊飡異斯夫出兵擊之，取二城增築，留甲士一千戍之。十二年，春正月，改元開國。三月，王巡守次娘城，聞于勒及其弟子尼文知音樂，特喚之。王駐河臨宮，令奏其樂，二人各製新歌奏之。先是，加耶國嘉悉王，製十二弦琴，以象十二月之律，乃命于勒製其曲，及其國亂，操樂器投新羅，其樂名加耶琴。王命居柒夫等，侵高句麗，乘勝取十郡。十三年，王命階古、注知、萬德三人，學樂於于勒。于勒量其人之所能，敎階古以琴，敎法知以歌，敎萬德以舞。業成，王命奏之曰：「與前娘城之音無異。」厚賞焉。十四年，春二月，王命所司，築新宮於月城東，黃龍見其地，王疑之，改為佛寺，賜號曰皇龍。秋七月，取百濟東北鄙，置新州，以阿飡武力為軍主。冬十月，娶百濟王女為小妃。十五年，秋七月，修築明活城。百濟王明襛與加良，來攻管山城，軍主角干于德、伊飡耽知等，逆戰失利。新州軍主金武力，以州兵赴之，及交戰，裨將三年山郡高干都刀，急擊殺百濟王。於是，諸軍乘勝，大克之，斬佐平四人，士卒二萬九千六百人，匹馬無反者。十六年，春正月，置完山州於比斯伐。冬十月，王巡幸北漢山，拓定封疆。十一月，至自北漢山，敎所經州郡，復一年租調。曲赦，除二罪，皆原之。十七年，秋七月，置比列忽州，以沙飡成宗為軍主。十八年，以國原為小京。廢沙伐州，置甘文州，以沙飡起宗為軍主。廢新州，置北漢山州。十九年，春二月，徙貴戚子弟及六部豪民，以實國原。奈麻身得作砲弩上之，置之城上。二十三年，秋七月，百濟侵掠邊戶，王出師拒之，殺獲一千餘人。九月，加耶叛，王命異斯夫討之，斯多含副之。斯多含領五千騎先馳，入栴檀門，立白旗，城中恐懼，不知所為。異斯夫引兵臨之，一時盡降。論功，斯多含為最，王賞以良田及所虜三百口，斯多含三讓，王强之，乃受。其生口，放為良人，田分與戰士，國人美之。二十五年，遣使北齊朝貢。二十六年，春二月，北齊武成皇帝詔，以王為使持節東夷校尉樂浪郡公新羅王。秋八月，命阿飡春賦，出守國原。九月，廢完山州，置大耶州。南陳遣使劉思與僧明觀，來聘，送釋氏經論千七百餘卷。二十七年，春二月，祇園、實際二寺成。立王子銅輪為王太子。遣使於陳貢方物。皇龍寺畢功。二十八年，春三月，遣使於陳貢方物。二十九年，改元大昌。夏六月，遣使於陳貢方物。冬十月，廢北漢山州，置南川州。又廢比列忽州，置達忽州。三十一年，夏六月，遣使於陳獻方物。三十二年，遣使於陳，貢方物。三十三年，春正月，改元鴻濟。三月，王太子銅輪卒。遣使北齊朝貢。冬十月二十日，為戰死士卒，設八關筵會於外寺，七日罷。三十五年，春三月，鑄成皇龍寺丈六像。銅重三萬五千七斤，鍍金重一萬一百九十八分。三十六年，春夏旱。皇龍寺丈六像，出淚至踵。三十七年春，始奉源花。初，君臣病無以知人，欲使類聚，遊，以觀其行義，然後擧而用之。遂簡美女二人，一曰南毛，一曰俊貞，聚徒三百餘人。二女爭娟相妬，俊貞引南毛於私第，强勸酒，至醉，曳而投河水，以殺之。俊貞伏誅，徒人失和罷散。其後，更取美貌男子，粧飾之，名花郞以奉之。安弘法師入隋求法，與胡僧毗摩羅等二僧廻，上『稜伽勝鬘經』及佛舍利。秋八月，王薨，諡曰眞興，葬于哀公寺北峯。王幼年卽位，一心奉佛，至末年祝髮被僧衣，自號法雲，以終其身。王妃亦效之為尼，住永興寺。及其薨也，國人以禮葬之。次子舍輪立為真智王。
## 據
* 《三國史記·卷第四·新羅本紀第四》
分類:新羅本紀
溫祚王

**溫祚王**，百濟始祖也。

其父鄒牟，或云朱蒙。自北扶餘逃難，至卒本扶餘。扶餘王無子，只有三女子，見朱蒙，知非常人，以第二女妻之。未幾，扶餘王薨，朱蒙嗣位。生二子，長曰沸流，次曰溫祚。及朱蒙在北扶餘所生子，來為太子。沸流、溫祚，恐為太子所不容，遂與烏干、馬黎等十臣南行，百姓從之者，多。遂至漢山，登負兒嶽，望可居之地，沸流欲居於海濱。十臣諫曰：「惟此河南之地，北帶漢水，東據高岳，南望沃澤，西阻大海。其天險地利，難得之勢，作都於斯，不亦宜乎？」沸流不聽，分其民，歸彌鄒忽以居之。溫祚都河南慰禮城，以十臣為輔翼，國號十濟，是漢成帝鴻嘉三年也。沸流以彌鄒，土濕水鹹，不得安居，歸見慰禮，都邑鼎定，人民安泰，遂慙悔而死，其臣民皆歸於慰禮。後以來時百姓樂從，改號百濟。其世系與高句麗，同出扶餘，故以扶餘為氏。

元年，夏五月，立東明王廟。二年三月，王以族父乙音，有智識膽力，拜為右輔，委以兵馬之事。三年，秋九月，靺鞨侵北境，王帥勁兵，急擊大敗之，賊生還者十一二。冬十月，雷。桃李華。四年，春夏，旱，饑，疫。秋八月，遣使樂浪修好。五年，冬十月，巡撫北邊，獵獲神鹿。八年，春二月，靺鞨兵三千來圍慰禮城，王閉城門不出。經旬，靺鞨糧盡而歸。王簡銳卒，追及大斧峴，一戰克之，殺虜五百餘人。秋七月，築馬首城，竪甁山柵。與樂浪郡失和。十年，秋九月，王出獵，獲神鹿，以送馬韓。冬十月，靺鞨寇北境。王遣兵二百，拒戰於昆彌川上。百濟軍敗績，依靑木山自保。王親帥精騎一百，出烽峴，救之。賊見之，卽退。十一年，夏四月，樂浪使靺鞨襲破甁山柵，殺掠一百餘人。秋七月，設禿山、狗川兩柵，以塞樂浪之路。十三年，春二月，王都老嫗化爲男。五虎入城。王母薨，年六十一歲。秋七月，就漢山下，立柵，移慰禮城民戶。八月，遣使馬韓，告遷都。遂畵定疆場，北至浿河，南限熊川，西窮大海，東極走壤。九月，立城闕。十四年，春正月，遷漢山都。二月，王巡撫部落，務勸農事。秋七月，築城漢江西北，分漢城民。十五年，春正月，作新宮室，儉而不陋，華而不侈。十七年，春，樂浪來侵，焚慰禮城。夏四月，立廟以祀國母。十八年，冬十月，靺鞨掩至，王帥兵，逆戰於七重河，虜獲酋長素牟，送馬韓，其餘賊盡坑之。十一月，王欲襲樂浪牛頭山城，至臼谷，遇大雪，乃還。二十年，春二月，王設大壇，親祠祀天地，異鳥五來翔。二十二年，秋八月，築石頭、高木二城。九月，王帥騎兵一千，獵斧峴東，遇靺鞨賊，一戰破之，虜獲生口，分賜將士。二十四年，秋七月，王作熊川柵。馬韓王遣使責讓。王慙，遂壞其柵。二十五年，春二月，王宮井水暴溢。二十六年冬十月，王出師，陽言田獵，潛襲馬韓，遂幷其國邑，唯圓山、錦峴二城固守不下。二十七年，夏四月，二城降，移其民於漢山之北，馬韓遂滅。秋七月，築大豆山城。二十八年，春二月，立元子多婁為太子，委以內外兵事。夏四月，隕霜害麥。三十一年，春正月，分國內民戶，為南北部。夏四月，雹。五月，地震。六月，又震。三十三年，春夏大旱。民饑相食，盜賊大起，王撫安之。秋八月，加置東西二部。三十四年，冬十月，馬韓舊將周勤，據牛谷城叛。王躬帥兵五千，討之，周勤自經。腰斬其尸，幷誅其妻子。三十六年，秋七月，築湯井城，分大豆城民戶，居之。八月，修葺圓山、錦峴二城，築古沙夫里城。三十七年，春三月，雹大如雞子，鳥雀遇者死。夏四月，旱，至六月乃雨。漢水東北部落饑荒，亡入高句麗者一千餘戶，浿、帶之間，空無居人。三十八年，春二月，王巡撫，東至走壤，北至浿河，五旬而返。三月，發使勸農桑，其以不急之事擾民者，皆除之。冬十月，王築大壇，祀天地。四十年，秋九月，靺鞨來攻述川城。冬十一月，又襲斧峴城，殺掠百餘人，王命勁騎二百，拒擊之。四十一年，春正月，右輔乙音卒，拜北部解婁為右輔。二月，發漢水東北諸部落人年十五歲以上，修營慰禮城。四十三年，秋八月，王田牙山之原五日。冬十月，南沃沮仇頗解等二十餘家，至斧壤納款。王納之，安置漢山之西。四十五年，春夏大旱，草木焦枯。冬十月，地震，傾倒人屋。四十六年，春二月，王薨。元子多婁王立。
## 據
* 《三國史記·卷第二十三·百濟本紀第一》
分類:百濟本紀
多婁王

**多婁王**，百濟第二代王，溫祚王之元子也。

多婁器宇寬厚，有威望。溫祚王在位第二十八年，立為太子，至四十六年，王薨，繼位。二年，春正月，王謁始祖東明廟。二月，王祀天地於南壇。三年，冬十月，東部屹于與靺鞨戰於馬首山西，克之，殺獲甚衆。王喜，賞屹于馬十匹、租五百石。四年，秋八月，高木城昆優，與靺鞨戰，大克，斬首二百餘級。九月，王田於橫岳下，連中雙鹿，衆人歎美之。六年，春正月，立元子己婁為太子。大赦。二月，下令國南州郡，始作稻田。七年，春二月，右輔解婁卒，年九十歲。以東部屹于為右輔。夏四月，東方有赤氣。秋九月，靺鞨攻陷馬首城，放火，燒百姓廬屋。冬十月，又襲甁山柵。十年，冬十月，右輔屹于為左輔，北部眞會為右輔。十一月，地震聲如雷。十一年，秋，穀不成，禁百姓私釀酒。冬十月，王巡撫東西兩部，貧不能自存者，給穀人二石。二十一年，春二月，宮中太槐樹自枯。三月，左輔屹于卒，王哭之哀。二十八年，春夏旱。慮囚，赦死罪。秋八月，靺鞨侵北鄙。二十九年，春二月，王命東部，築牛谷城，以備靺鞨。三十六年，冬十月，王拓地至娘子谷城。仍遣使新羅請會，不從。三十七年秋八月，王遣兵攻新羅蛙山城，不克，冬十月，移兵攻狗壤城。新羅發騎兵二千，逆擊走之。三十九年，攻取蛙山城，留二百人，守之，尋為新羅所敗。四十三年，遣兵侵新羅。四十七年，秋八月，遣將侵新羅。四十八年，冬十月，又攻蛙山城，拔之。四十九年，秋九月，蛙山城為新羅所復。五十年，秋九月，王薨。元子己婁王立。
## 據
* 《三國史記·卷第二十三·百濟本紀第一》
分類:百濟本紀
己婁王

**己婁王**，百濟第三代王，多婁王之元子也。

志識宏遠，不留心細事。多婁王在位第六年，立為太子，至五十年，王薨，繼位。九年，春正月，遣兵侵新羅邊境。夏四月乙巳，客星入紫微。十一年，秋八月乙未晦，日有食之。十三年，夏六月，地震，裂陷民屋，死者多。十四年，春三月，大旱，無麥。夏六月，大風拔木。十六年，夏六月戊戌朔，日有食之。十七年，秋八月，橫岳大石五，一時隕落。二十三年，秋八月，隕霜殺菽。冬十月，雨雹。二十七年，王獵漢山，獲神鹿。二十九年，遣使新羅請和。三十一年，冬，無氷。三十二年，春夏旱，年饑民相食。秋七月，靺鞨入牛谷，奪掠民口而歸。三十五年，春三月，地震。冬十月，又震。三十七年，遣使聘新羅。四十年夏四月　鸛巣于都城門上。六月，大雨浹旬，漢江水漲，漂毀民屋。秋七月，命有司補水損之田。四十九年，新羅為靺鞨所侵掠，移書請兵，王遣五將軍，救之。五十二年，冬十一月，王薨。元子蓋婁王立。
## 據
* 《三國史記·卷第二十三·百濟本紀第一》
分類:百濟本紀
蓋婁王

**蓋婁王**，百濟第四代王，己婁王之子也。

性恭順，有操行。己婁在位五十二年薨，卽位。四年，夏四月，王獵漢山。五年，春二月，築北漢山城。十年，秋八月庚子，熒惑犯南斗。二十八年冬十月，新羅阿飡吉宣謀叛，事露來奔。羅王阿達羅尼師今移書請之，不送。羅王怒，出師來伐。諸城堅壁，自守不出，羅兵絶糧而歸。三十九年，王薨。子肖古王立。
## 據
* 《三國史記·卷第二十三·百濟本紀第一》
分類:百濟本紀
肖古王

**肖古王**，一云**素古王**，百濟第五代王，蓋婁王之子也。

蓋婁在位三十九年薨，肖古王嗣位。二年，秋七月，潛師襲破新羅西鄙二城，虜獲男女一千而還。八月，羅王遣一吉湌興宣，領兵二萬，來侵國東諸城。羅王又親帥精騎八千繼之，掩至漢水。王度羅兵，衆不可敵，乃還前所掠。五年冬十月，出兵侵新羅邊鄙。二十一年，冬十月，無雲而雷。星孛于西北，二十日而滅。二十二年，夏五月，王都井及漢水皆竭。二十三年，春二月，重修宮室。出師攻新羅母山城。二十四年秋七月，百濟軍與新羅戰於狗壤，敗北，死者五百餘人。二十五年，秋八月，出兵襲新羅西境圓山鄕，進圍缶谷城。新羅將軍仇道，帥馬兵五百，拒之。百濟兵佯退，仇道追至蛙山，百濟兵反擊之，大克。二十六年，秋九月，蚩尤旗見于角、亢。三十四年，秋七月，地震。遣兵，侵新羅邊境。三十九年，秋七月，出兵攻新羅腰車城，拔之，殺其城主薛夫。羅王奈解尼師今怒，命伊伐湌利音爲將，帥六部精兵，來攻百濟沙峴城。冬十月，星孛于東井。四十年，秋七月，太白犯月。四十三年，秋，蝗，旱，穀不順成，盜賊多起，王撫安之。四十四年，冬十月，大風拔木。四十五年，春二月，築赤峴、沙道二城，移東部民戶。冬十月，靺鞨來攻沙道城，不克，焚燒城門而遁。四十六年，秋八月，國南蝗害穀，民饑。冬十一月，無氷。四十八年，秋七月，西部人荀會獲白鹿，獻之。王以為瑞，賜穀一百石。四十九年，秋九月，命北部眞果，領兵一千，襲取靺鞨石門城。冬十月，靺鞨以勁騎來侵。至于述川。王薨。長子仇首王立。
## 據
* 《三國史記·卷第二十三·百濟本紀第一》
分類:百濟本紀
惠恭王

**惠恭王**，乃新羅第三十六王。姓金氏，諱**乾運**，景德王嫡子也。母滿月夫人金氏，舒弗邯義忠之女。

惠恭王即位時，年八歳，太后攝政。元年，大赦。幸太學，命博士講《尚書》義。二年，春正月，二日並出。大赦。二月，王親祀新宮。良里公家牝牛生犢，五脚，一脚向上。康州地陷成池，縱廣五十餘尺，水色靑黑。冬十月，天有聲如鼓。三年，夏六月，地震。秋七月，遣伊飡金隱居，入唐貢方物，仍請加冊命。唐代宗御紫宸殿宴見。三星隕王庭，相撃，其光如火迸散。九月，金浦縣禾實皆米。四年，春，彗星出東北。唐代宗遣倉部郞中歸崇敬兼御史中丞，持節齎冊書，冊王為開府儀同三司新羅王。兼冊王母金氏為大妃。夏五月，赦殊死已下罪。六月，京都雷雹，傷草木。大星隕皇龍寺南。地震聲如雷，泉井皆渇。虎入宮中。秋七月　一吉飡大恭與弟阿飡大廉叛，集衆，圍王宮三十三日。王軍討平之，誅九族。九月，遣使入唐朝貢。冬十月，以伊飡神猷為上大等，伊飡金隱居為侍中。五年，春三月，燕群臣於臨海殿。夏五月，蝗。旱。命百官各擧所知。冬十一月，雉岳縣鼠八千許，向平壤。無雪。六年，春正月，王幸西原京，曲赦所經州縣繋囚。三月，雨土。夏四月，王至自西原。五月十一日，彗星出五車北，至六月十二日滅。二十九日，虎入執事省，捉殺之。秋八月，大阿飡金融叛，伏誅。冬十一月，京都地震。十二月，侍中隱居退，伊飡正門為侍中。八年，春正月，遣伊飡金標石朝唐賀正。代宗授衛尉員外少卿放還。九年，夏四月，遣使如唐賀正，獻金銀、牛黄、魚牙紬、朝霞紬等方物。六月，遣使如唐謝恩，代宗引見於延英殿。十年，夏四月，遣使如唐朝貢。秋九月，拜伊飡良相為上大等。冬十月，遣使如唐賀正，見于延英殿，授員外衛尉卿遣之。十一年，春正月，遣使如唐朝貢。三月，以伊飡金順為侍中。夏六月，遣使朝唐。伊飡金隱居叛，伏誅。秋八月，伊飡廉相與侍中正門謀叛，伏誅。十二年，春正月，下敎：百官之號，盡合復舊。幸感恩寺望海。二月，幸國學聽講。三月，加倉部史八人。秋七月，遣使朝唐獻方物。冬十月，遣使入唐朝貢。十三年，春三月，京都地震。夏四月，又震。上大等良相上疏，極論時政。冬十月，伊飡周元為侍中。十五年，春三月，京都地震，壞民屋，死者百餘人。太白入月，設百座法會。十六年，春正月，黄霧。二月，雨土。王幼少即位，及壯淫于聲色，巡遊不度，綱紀紊亂，災異屢見，人心反側，社稷杌陧，伊飡金志貞叛，聚衆，圍犯宮闕。夏四月，上大等金良相與伊飡敬信，擧兵誅志貞等，王與后妃為亂兵所害。良相等諡王為惠恭王。元妃新寶王后，伊飡維誠之女，次妃，伊飡金璋之女，史失入宮歳月。
## 據
* 《三國史記·卷第九·新羅本紀第九》
分類:新羅本紀
景德王

**景德王**，乃新羅第三十五王。姓金氏，諱**憲英**，聖德王之子，孝成王同母弟也。

孝成王六年薨，無子，立憲英為太子，故得嗣位。妃伊飡順貞之女也。元年，冬十月，日本國使至，不納。二年，春三月，主力公宅，牛一産五犢。唐玄宗遣贊善大夫魏曜來吊祭。仍冊立王為新羅王，襲先王官爵，為新羅王、開府儀同三司、使持節大都督鷄林州諸軍事、兼充持節寧海軍使。并賜御註《孝經》一部。夏四月，納舒弗邯金義忠女為王妃。秋八月，地震。冬十二月，遣王弟入唐賀正。授左淸道率府員外長史，賜綠袍、銀帶，放還。三年，春正月，以伊飡惟正為中侍。閏二月，遣使入唐賀正，并獻方物。夏四月，親祀神宮。遣使入唐獻馬。冬，妖星出中天，大如五斗器。浹旬乃滅。四年，春正月，拜伊飡金思仁為上大等。夏四月，京都雹，大如鷄子。五月，旱。中侍惟正退，伊飡大正為中侍。秋七月，葺東宮。又置司正府、少年監典、穢宮典。五年，春二月，遣使入唐賀正，并獻方物。夏四月，大赦，賜大酺，度僧一百五十人。六年，春正月，改中侍為侍中。置國學諸業博士、助敎。遣使入唐賀正，并獻方物。三月，震眞平王陵。秋，旱。冬，無雪。民饑且疫，出使十道安撫。七年，秋八月，太后移居永明新宮。始置員察一員，糾正百官。遣阿飡貞節等，檢察北邊。始置大谷城等十四郡縣。八年，春二月，暴風拔木。三月，置天文博士一員、漏刻博士六員。九年，春正月，侍中大正免，伊飡朝良為侍中。二月，置御龍省奉御二員。十一年，春三月，以級飡原神，龍方為大阿飡。秋八月，置東宮衙官。冬十月，加置倉部史三人。十二年，秋八月，日本國使至，慢而無禮，王不見之，乃廻。武珍州獻白雉。十三年，夏四月，京都雹，大如鷄卵。五月，立聖德王碑。牛頭州獻瑞芝。秋七月，王命官修葺永興、元永二寺。八月，旱，蝗。侍中朝良退。十四年，春，穀貴民饑。熊川州向德，貧無以為養，割股肉，飼其父。王聞，賜賚頗厚，仍使旌表門閭。望德寺塔動。夏四月，遣使入唐賀正。秋七月，赦罪人，存問老疾鰥寡孤獨，賜穀有差。以伊飡金耆為侍中。十五年，春二月，上大等金思仁，以比年災異屢見，上疏極論時政得失，王嘉納之。王聞玄宗在蜀，遣使入唐，泝江至成都，朝貢。玄宗御製御書五言十韻詩賜王。夏四月，大雹。大永郞獻白狐，授位南邊第一。十六年，春正月，上大等思仁病免，伊飡信忠為上大等。三月，除内外群官月俸，復賜祿邑。秋七月，重修永昌宮。八月，加調府史二人。冬十二月，改州郡之名。十七年，春正月，侍中金耆卒，伊飡廉相為侍中。二月，下敎：内外官請暇滿六十日者，聽解官。夏四月，選醫官精究者，充内供奉。置律令博士二員。秋七月二十三日，王子生。大雷電，震佛寺十六所。八月，遣使入唐朝貢。十八年，春正月，改兵部、倉部卿、監為侍郞，大舍為郞中，改執事舍知為執事員外郞，執事史為執事郞。改調府、禮部、乘府、船府、領客府、左右議方府、司正府、位和府、例作典、大學監、大道署、永昌宮等大舍為主簿。賞賜署、典祀署、音聲署、工匠府、彩典等大舍為主書。二月，改禮部舍知為司禮，調府舍知為司庫，領客府舍知為司儀，乘府舍知為司牧，船府舍知為司舟，例作府舍知為司例，兵部弩舍知為司兵，倉部租舍知為司倉。三月，彗星見，至秋乃滅。十九年，春正月，都城寅方，有聲如伐鼓，衆人謂之鬼鼓。二月，宮中穿大池。又於宮南蚊川之上，起月淨、春陽二橋。夏四月，侍中廉相退，伊飡金邕為侍中。秋七月，封王子乾運為王太子。二十一年，夏五月，築五谷、鵂巖、漢城、獐塞、池城、德谷六城，各置太守。秋九月，遣使入唐朝貢。二十二年，夏四月，遣使入唐朝貢。秋七月，京都大風，飛瓦拔樹。八月，桃李再花。上大等信忠、侍中金邕免、大奈麻李純為王寵臣，忽一旦避世入山，累徴不就。剃髮為僧，為王創立斷俗寺，居之。二十三年，春正月，伊飡萬宗為上大等，阿飡良相為侍中。三月，星孛于東南。龍見楊山下，俄而飛去。二十四年，夏四月，地震。遣使入唐朝貢，帝授使者檢校禮部尚書。六月，流星犯心。是月，王薨。諡曰景德，葬毛祇寺西岑。子乾運立為惠恭王。
## 據
* 《三國史記·卷第九·新羅本紀第九》
分類:新羅本紀
仇首王

**仇首王**，或云**貴須王**，百濟第六代王，肖古王之長子也。

仇首身長七尺，威儀秀異。肖古在位四十九年薨，卽位。三年，秋八月，靺鞨來圍赤峴城，城主固拒，賊退歸。王帥勁騎八百，追之，戰沙道城下，破之，殺獲甚衆。四年，春二月，設二柵於沙道城側，東西相去十里，分赤峴城卒，戍之。五年，王遣兵圍新羅獐山城，羅王親帥兵，擊之，百濟軍敗績。七年，冬十月，王城西門火。靺鞨寇北邊，遣兵拒之。八年，夏五月，國東大水，山崩四十餘所。六月戊辰晦，日有食之。秋八月，大閱於漢水之西。九年，春二月，命有司修隄防。三月，下令勸農事。夏六月，王都雨魚。冬十月，遣兵入新羅牛頭鎭，抄掠民戶。羅將忠萱領兵五千，逆戰於熊谷，大敗，單騎而遁。十一月，庚申晦，日有食之。十一年，秋七月，新羅一吉飡連珍來侵，百濟軍逆戰於烽山下，不克。冬十月，太白晝見。十四年，春三月，雨雹。夏四月，大旱，王祈東明廟，乃雨。十六年，冬十月，王田於寒泉。十一月，大疫。靺鞨入牛谷界，奪掠人物。王遣精兵三百，拒之。賊伏兵夾擊，百濟軍大敗。十八年，夏四月，雨雹，大如栗，鳥雀中者死。二十一年，王薨。子沙伴王立。
## 據
* 《三國史記·卷第二十四·百濟本紀第二》
分類:百濟本紀
沙伴王

**沙伴王**，百濟第七代王，仇首王之長子也。仇首王在位二十一年薨，沙伴嗣位，而幼少不能為政，肖古王母弟古尒王卽位。《三國遺事》曰「立即廢」。越七十年，沙伴王弟比流王立。
## 據
* 《三國史記·卷第二十四·百濟本紀第二》
分類:百濟本紀
古尒王

**古尒王**，百濟第八代王，蓋婁王之第二子也。

侄孫沙伴王幼少不能為政，古尒王廢之自立。三年，冬十月，王獵西海大島，手射四十鹿。五年，春正月，祭天地用鼓吹。二月，田於釜山，五旬乃返。夏四月，震王宮門柱，黃龍自其門飛出。六年，春正月，不雨，至夏五月，乃雨。七年，遣兵侵新羅。夏四月，拜眞忠為左將，委以內外兵馬事。秋七月，大閱於石川。雙鴈起於川上，王射之，皆中。九年，春二月，命國人，開稻田於南澤。夏四月，以叔父質為右輔。質性忠毅，謀事無失。秋七月，出西門觀射。十年，春正月，設大壇，祀天地山川。十三年，夏大旱，無麥。秋八月，曹魏幽州刺史毌丘儉與樂浪太守劉茂、帶方太守王遵，伐高句麗，王乘虛，遣左將眞忠，襲取樂浪邊民，茂聞之怒，王恐見侵討，還其民口。十四年，春正月，祭天地於南壇。二月，拜眞忠為右輔，眞勿為左將，委以兵馬事。十五年，春夏，旱。冬，民饑，發倉賑恤，又復一年租調。十六年，春正月甲午，太白襲月。二十二年，秋九月，出師侵新羅，與羅兵戰於槐谷西，敗之，殺其將翊宗。冬十月，遣兵攻新羅烽山城，不克。二十四年，春正月，大旱，樹木皆枯。二十五年，春，靺鞨長羅渴獻良馬十匹，王優勞使者以還之。二十六年，秋九月，靑紫雲起宮東，如樓閣。二十七年，春正月，置內臣佐平，掌宣納事；內頭佐平，掌庫藏事；內法佐平，掌禮儀事；衛士佐平，掌宿衛兵事；朝廷佐平，掌刑獄事；兵官佐平，掌外兵馬事。又置達率、恩率、德率、扞率、奈率及將德、施德、固德、季德、對德、文督、武督、佐軍、振武、克虞。六佐平並一品，達率二品，恩率三品，德率四品，扞率五品，奈率六品，將德七品，施德八品，固德九品，季德十品，對德十一品，文督十二品，武督十三品，佐軍十四品，振武十五品，克虞十六品。二月，下令六品已上服紫，以銀花飾冠，十一品已上服緋，十六品已上服靑。三月，以王弟優壽為內臣佐平。二十八年，春正月初吉，王服紫大袖袍、靑錦袴、金花飾烏羅冠、素皮帶、烏韋革履，坐南堂聽事。二月，拜眞可為內頭佐平；優豆為內法佐平；高壽為衛士佐平；昆奴為朝廷佐平；惟己為兵官佐平。三月，遣使新羅請和，不從。二十九年，春正月，下令：凡官人受財及盜者，三倍徵贓，禁錮終身。三十三年，秋八月，遣兵，攻新羅烽山城。城主直宣率壯士二百人，出擊敗之。三十六年，秋九月，星孛于紫宮。三十九年，冬十一月，遣兵侵新羅。四十五年，冬十月，出兵攻新羅，圍槐谷城。五十年，秋九月，遣兵侵新羅邊境。五十三年，春正月，遣使新羅請和。冬十一月，王薨。子責稽王立。
## 據
* 《三國史記·卷第二十四·百濟本紀第二》
分類:百濟本紀
責稽王

**責稽王**，或云**靑稽王**，百濟第九代王，古尒王之子也。

古尒王五十三年，王薨。責稽王身長大，志氣雄傑，古尒薨，卽位。王徵發丁夫，葺慰禮城。高句麗伐帶方，帶方請救於我。先是，王娶帶方王女寶菓，為夫人。故曰：「帶方我舅甥之國，不可不副其請。」遂出師救之，高句麗怨。王慮其侵寇，修阿旦城、蛇城，備之。二年，春正月，謁東明廟。十三年，秋九月，漢與貊人來侵，王出禦，為敵兵所害，薨，長子汾西王立。
## 據
* 《三國史記·卷第二十四·百濟本紀第二》
分類:百濟本紀
汾西王

**汾西王**，百濟第十代王，責稽王之長子也。

責稽王十三年，王薨。幼而聰惠，儀表英挺，王愛之，不離左右，及王薨，繼而卽位。冬十月，大赦。二年，春正月，謁東明廟。五年，夏四月，彗星晝見。七年，春二月，潛師襲取樂浪西縣。冬十月，王爲樂浪太守所遣刺客所害，薨。仇首王第二子比流王立。
## 據
* 《三國史記·卷第二十四·百濟本紀第二》
分類:百濟本紀
契王

**契王**，百濟第十二代王，汾西王之長子也。

天資剛勇，善騎射。初汾西之薨也，契王幼不得立，比流王在位四十一年薨，卽位。三年，秋九月，王薨。比流王第二子近肖古王立。
## 據
* 《三國史記·卷第二十四·百濟本紀第二》
分類:百濟本紀
比流王

**比流王**，百濟第十一代王，仇首王第二子也。

比流性寬慈愛人，又强力善射。久在民間，令譽流聞。汾西王立七年薨，雖有子，皆幼不得立，是以，為臣民推戴卽位。五年，春正月丙子朔，日有食之。九年，春二月，發使巡問百姓疾苦，其鰥寡孤獨不能自存者，賜穀人三石。夏四月，謁東明廟。拜解仇為兵官佐平。十年，春正月，祀天地於南郊。王親割牲。十三年，春，旱，大星西流。夏四月，王都井水溢，黑龍見其中。十七年，秋八月，築射臺於宮西，每以朔望習射。十八年，春正月，以王庶弟優福為內臣佐平。秋七月，太白晝見。國南蝗害穀。二十二年，冬十月，天有聲，如風浪相激。十一月，王獵於狗原北，手射鹿。二十四年，秋七月，有雲如赤烏夾日。九月，內臣佐平優福，據北漢城叛，王發兵討之。二十八年，春夏大旱，草木枯，江水竭，至秋七月，乃雨。年饑人相食。三十年，夏五月，星隕。王宮火，連燒民戶。秋十七月，修宮室。拜眞義為內臣佐平。冬十二月，雷。三十二年，冬十月乙未朔，日有食之。三十三年，春正月辛巳，彗星見于奎。三十四年，春二月，新羅遣使來聘。四十一年，冬十月，王薨。汾西王長子契王立。
## 據
* 《三國史記·卷第二十四·百濟本紀第二》
分類:百濟本紀
近肖古王

**近肖古王**，扶餘氏，諱**句**，百濟第十三代王，比流王第二子也。

其體貌奇偉，有遠識，契王立三年薨，近肖古王繼位。二年，春正月，祭天地神祇。拜眞淨為朝廷佐平。淨王后親戚，性狠戾不仁，臨事苛細，恃勢自用，國人疾之。二十一年，春三月，遣使聘新羅。二十三年，春三月丁巳朔，日有食之。遣使新羅，送良馬二匹。二十四年，秋九月，高句麗王斯由帥步騎二萬，來屯雉壤，分兵侵奪民戶。王遣太子，以兵徑至雉壤，急擊破之，獲五千餘級，其虜獲分賜將士。冬十一月，大閱於漢水南，旗幟皆用黃。二十六年，高句麗擧兵來。王聞之，伏兵於浿河上，俟其至，急擊之，高句麗兵敗北。冬，王與太子帥精兵三萬，侵高句麗，攻平壤城。麗王斯由，力戰拒之，中流矢死，王引軍退。移都漢山。二十七年，春正月，遣使入晉朝貢。秋七月，地震。二十八年，春二月，遣使入晉朝貢。秋七月，築城於靑木嶺。禿山城主率三百人，奔新羅。三十年，秋七月，高句麗來攻北鄙水谷城，陷之。王遣將拒之，不克。王又將大擧兵報之，以年荒不果。冬十一月，王薨。古記云：「百濟開國已來，未有以文字記事。至是，得博士高興，始有《書記》。」子須立為近仇首王。
## 據
* 《三國史記·卷第二十四·百濟本紀第二》
分類:百濟本紀
近仇首王

**近仇首王**，扶餘氏，諱**須**，百濟第十四代王，近肖古王之子也。

先是，高句麗國岡王斯由親來侵，近肖古王遣太子拒之。至半乞壤，將戰。高句麗人斯紀，本百濟人，誤傷國馬蹄，懼罪奔於彼。至是，還來，告太子曰：「彼師雖多，皆備數疑兵而已。其驍勇，唯赤旗，若先破之，其餘不攻自潰。」太子從之，進擊大敗之，追奔逐北，至於水谷城之西北。將軍莫古解諫曰：「嘗聞道家之言：『知足不辱，知止不殆。』今所得多矣，何必求多。」太子善之，止焉。乃積石為表，登其上，顧左右曰：「今日之後，疇克再至於此乎。」其地有巖石，罅若馬蹄者，他人至今，呼爲太子馬迹。近肖古在位三十年薨，近仇首王卽位。

二年，以王舅眞高道為內臣佐平，委以政事。冬十一月，高句麗來侵北鄙。三年，冬十月，王將兵三萬，侵高句麗平壤城。十一月，高句麗來侵。五年，春三月，遣使朝晉，其使海上遇惡風，不達而還。夏四月，雨土竟日。六年，大疫。夏五月，地裂，深五丈，橫廣三丈，三日乃合。八年，春不雨，至六月，民饑，至有鬻子者，王出官穀，贖之。十年，春二月，日有暈三重。宮中大樹自拔。夏四月，王薨。元子枕流王立。
## 據
* 《三國史記·卷第二十四·百濟本紀第二》
分類:百濟本紀
枕流王

**枕流王**，百濟第十五代王，近仇首王之元子，母曰阿尒夫人。

近仇首王十年，王薨，枕流王繼父卽位。秋七月，遣使入晉朝貢。九月，胡僧摩羅難陁自晉至，王迎之，致宮內，禮敬焉。佛法始於此。二年，春二月，創佛寺於漢山，度僧十人。冬十一月，王薨。枕流之弟辰斯王立。
## 據
* 《三國史記·卷第二十四·百濟本紀第二》
分類:百濟本紀
辰斯王

**辰斯王**，百濟第十六代王，近仇首王之仲子，枕流王之弟。

其為人强勇，聰惠多智略。枕流立二年薨，太子少，故辰斯王卽位。二年，春，發國內人年十五歲已上，設關防，自靑木嶺，北距八坤城，西至於海。秋七月，隕霜害穀。八月，高句麗來侵。三年，春正月，拜眞嘉謨為達率，豆知為恩率。秋九月，與靺鞨戰關彌嶺，不捷。五年，秋九月，王遣兵，侵掠高句麗南鄙。六年，秋七月，星孛于北河。九月，王命達率眞嘉謨，伐高句麗，拔都坤城，虜得二百人。王拜嘉謨為兵官佐平。冬十月，獵於狗原，七日乃返。七年，春正月，重修宮室，穿池造山，以養奇禽異卉。夏四月，靺鞨攻陷北鄙赤峴城。秋七月，獵國西大島，王親射鹿。八月，又獵橫岳之西。八年，夏五月丁卯朔，日有食之。秋七月，高句麗王談德，帥兵四萬，來攻北鄙，陷石峴等十餘城。王聞談德能用兵，不得出拒，漢水北諸部落，多沒焉。冬十月，高句麗攻拔關彌城。王田於狗原，經旬不返。十一月，薨於狗原行宮。枕流王之元子阿莘王立。
## 據
* 《三國史記·卷第二十五·百濟本紀第三》
分類:百濟本紀
阿莘王

**阿莘王**，或云**阿芳王**，百濟第十七代王，枕流王之元子。

初，生於漢城別宮，神光炤夜。及壯，志氣豪邁，好鷹馬。枕流王薨時，年少，故叔父辰斯王繼位。八年薨，阿莘王卽位。二年，春正月，謁東明廟，又祭天地於南壇。拜眞武為左將，委以兵馬事。武，王之親舅，沈毅有大略，時人服之。秋八月，王謂武曰：「關彌城者，我北鄙之襟要也。今為高句麗所有。此寡人之所痛惜，而卿之所宜用心而雪恥也。」遂謀將兵一萬，伐高句麗南鄙。武身先士卒，以冒矢石，意復石峴等五城，先圍關彌城，麗人嬰城固守。武以糧道不繼，引而歸。三年，春二月，立元子腆支爲太子。大赦。拜庶弟洪為內臣佐平。秋七月，與高句麗戰於水谷城下，敗績。太白晝見。四年，春二月，星孛于西北，二十日而滅。秋八月，王命左將眞武等，伐高句麗，麗王談德親帥兵七千，陣於浿水之上，拒戰。百濟軍大敗，死者八千人。冬十一月，王欲報浿水之役，親帥兵七千人，過漢水，次於靑木嶺下。會，大雪，士卒多凍死。廻軍至漢山城，勞軍士。六年，夏五月，王與倭國結好，以太子腆支爲質。秋七月，大閱於漢水之南。七年，春二月，以眞武為兵官佐平，沙豆為左將。三月，築雙峴城。秋八月，王將伐高句麗，出帥師至漢山北柵。其夜大星落，營中有聲。王深惡之，乃止。九月，集都人，習射於西臺。八年，秋八月，王欲侵高句麗，大徵兵馬，民苦於役，多奔新羅，戶口衰減。九年，春二月，星孛于奎、婁。夏六月庚辰朔，日有食之。十一年，夏，大旱，禾苗焦枯，王親祭橫岳，乃雨。五月，遣使倭國求大珠。十二年，春二月，倭國使者至，王迎勞之，特厚。秋七月，遣兵侵新羅邊境。十四年，春三月，白氣自王宮西起，如匹練。秋九月，王薨。元子腆支王立。
## 據
* 《三國史記·卷第二十五·百濟本紀第三》
分類:百濟本紀
腆支王

**腆支王**，或云**直支王**，諱**映**，百濟第十八代王，阿莘王之元子。

阿莘王在位第三年，立為太子，六年出質於倭國。十四年，王薨，王仲弟訓解攝政，以待太子還國，季弟碟禮殺訓解，自立為王。腆支在倭聞訃，哭泣請歸，倭王以兵士百人衛送。旣至國界，漢城人解忠來告曰：「大王棄世，王弟碟禮殺兄自立為王，願太子無輕入。」腆支留倭人自衛，依海島以待之，國人殺碟禮，迎腆支卽位。妃八須夫人，生子久尒辛。二年，春正月，王謁東明廟。祭天地於南壇。大赦。二月，遣使入晉朝貢。秋九月，以解忠為達率，賜漢城租一千石。三年，春二月，拜庶弟餘信為內臣佐平，解須為內法佐平，解丘為兵官佐平，皆王戚也。四年，春正月，拜餘信為上佐平，委以軍國政事。上佐平之職，始於此，若今之冢宰。五年，倭國遣使，送夜明珠。王優禮待之。十一年，夏五月甲申，彗星見。十二年，晉安帝遣使冊命王為使持節、都督百濟諸軍事、鎭東將軍、百濟王。十三年，春正月甲戌朔，日有食之。夏四月，旱，民饑。秋七月，徵東北二部人年十五已上，築沙口城，使兵官佐平解丘監役。十四年，夏，遣使倭國，送白綿十匹。十六年，春三月，王薨。長子久尒辛王立。
## 據
* 《三國史記·卷第二十五·百濟本紀第三》
分類:百濟本紀
久尒辛王

**久尒辛王**，百濟第十九代王，腆支王長子。

腆支王妃八須夫人，生子久尒辛。腆支王十六年，春三月，王薨。長子久尒辛王立。八年，冬十二月，王薨，長子毗有王立。
## 據
* 《三國史記·卷第二十五·百濟本紀第三》
分類:百濟本紀
毗有王

**毗有王**，百濟第二十代王，久尒辛王之長子，或云腆支王庶子。

其美姿貌，有口辯，人所推重，久尒辛立八年薨，毗有王卽位。二年，春二月，王巡撫四部，賜貧乏穀有差。倭國使至，從者五十人。三年，秋，遣使入宋朝貢。冬十月，上佐平餘信卒，以解須為上佐平。十一月，地震，大風飛瓦。十二月，無氷。四年，夏四月，宋文帝以王復修職貢，降使冊授前王腆支爵號，為使持節、都督百濟諸軍事、鎭東將軍、百濟王。七年，春夏不雨。秋七月，遣使入新羅，請和。八年，春二月，遣使新羅，送良馬二匹。秋九月，又送白鷹。冬十月，新羅報聘以良金、明珠。十四年，夏四月戊午朔，日有食之。冬十月，遣使入宋朝貢。二十一年，夏五月，宮南池中有火，焰如車輪，終夜而滅。秋七月，旱，穀不熟，民饑，流入新羅者多。二十八年，星隕如雨，星孛于西北，長二丈許。秋八月，蝗害穀，年饑。二十九年，春三月，王獵於漢山。秋九月，黑龍見漢江，須臾雲霧晦冥飛去。王薨。長子慶司立為蓋鹵王。
## 據
* 《三國史記·卷第二十五·百濟本紀第三》
分類:百濟本紀
蓋鹵王

**蓋鹵王**，或云**近蓋婁王**，諱**慶司**，百濟第二十一代王，毗有王之長子。

毗有在位二十九年，薨，蓋鹵王嗣。十四年，冬十月癸酉朔，日有食之。十五年，秋八月，遣將侵高句麗南鄙。冬十月，葺雙峴城，設大柵於靑木嶺，分北漢山城士卒戍之。十八年，遣使朝北魏。魏獻文帝以其僻遠冒險朝獻，禮遇尤厚。遣使者邵安，與其使俱還。又詔高句麗王璉護送安等。安等至高句麗，璉稱昔與餘慶有讎，不令東過，安等於是皆還，乃下詔切責之。後使安等，從東萊浮海，賜餘慶璽書，褒其誠節。安等至海濱，遇風飄蕩，竟不達而還。王以麗人屢犯邊鄙，上表乞師於魏，不從。王怨之，遂絶朝貢。

二十一年，秋九月，高句麗長壽王帥兵三萬，來圍王都漢城。高句麗對盧齊于、再曾桀婁、古尒萬年等帥兵，來攻北城，七日而拔之，移攻南城，王閉城門不能出戰。麗人分兵為四道，夾攻，又乘風縱火，焚燒城門。人心危懼，或有欲出降者。王窘不知所圖，領數十騎，出門西走。麗將桀婁等見王下馬拜，已向王面三唾之，乃數其罪，縛送於阿旦城下戕之。子文周王立。
## 據
* 《三國史記·卷第二十五·百濟本紀第三》
分類:百濟本紀
文周王

**文周王**，或云**汶洲王**，諱**牟都**，百濟第二十二代王，蓋鹵王之子也。

初，毗有王薨，蓋鹵嗣位，文周輔之。位至上佐平。蓋鹵在位二十一年，高句麗來侵，圍漢城。蓋鹵嬰城自固，使文周求救於新羅，得兵一萬廻。麗兵雖退，城破王死，遂卽位。性柔不斷，而亦愛民，百姓愛之。冬十月，移都於熊津。二年，春二月，修葺大豆山城，移漢北民戶。三月，遣使朝劉宋，高句麗塞路，不達而還。夏四月，耽羅國獻方物，王喜，拜使者為恩率。秋八月，拜解仇為兵官佐平。三年，春二月，重修宮室。夏四月，拜王弟昆支為內臣佐平，封長子三斤為太子。五月，黑龍見熊津。秋七月，內臣佐平昆支卒。四年，秋八月，兵官佐平解仇，擅權亂法，有無君之心，王不能制。九月，王出獵，宿於外，解仇使盜害之，遂薨。長子三斤王立。
## 據
* 《三國史記·卷第二十六·百濟本紀第四》
分類:百濟本紀
三斤王

**三斤王**，或云**壬乞王**，百濟第二十三代王，文周王之長子。

文周王四年九月，王出獵，宿於外，解仇使盜害之。三斤王繼位，年十三歲，軍國政事，一切委於佐平解仇。二年，春，佐平解仇與恩率燕信聚衆，據大豆城叛。王命佐平眞男以兵二千討之，不克。更命德率眞老，帥精兵五百，擊殺解仇。燕信奔高句麗，收其妻子，斬於熊津。三月己酉朔，日有食之。三年，春夏大旱。秋九月，移大豆城於斗谷。冬十一月，王薨。文周王弟昆支之子東城王立。
## 據
* 《三國史記·卷第二十六·百濟本紀第四》
分類:百濟本紀
百濟聖王

**聖王**，姓扶餘氏，諱**明襛**，百濟第二十六代王，武寧王之子也。

明襛智識英邁，能斷事。武寧王立二十三年薨，繼位，國人稱為聖王。秋八月，高句麗兵至浿水，王命左將志忠，帥步騎一萬，出戰退之。二年，梁武帝詔冊王為持節、都督百濟諸軍事、綏東將軍、百濟王。三年，春二月，與新羅交聘。四年，冬十月，修葺熊津城，立沙井柵。七年，冬十月，高句麗王興安，躬帥兵馬來侵，拔北鄙穴城。命佐平燕謨，領步騎三萬，拒戰於五谷之原，不克。死者二千餘人。十年，秋七月甲辰，星隕如雨。十二年，春三月，遣使入梁朝貢。夏四月丁卯，熒惑犯南斗。十六年，春，移都於泗沘，國號南扶餘。十八年，秋九月，王命將軍燕會，攻高句麗牛山城，不克。十九年，王遣使入南梁朝貢，兼表請《毛詩》博士、涅槃等經義，幷工匠、畵師等，從之。二十六年，春正月，高句麗王平成與濊謀，攻漢北獨山城。王遣使請救於新羅。真興王命將軍朱珍，領甲卒三千，發之。朱珍日夜兼程，至獨山城下，與麗兵一戰，大破之。二十七年，春正月庚申，白虹貫日。冬十月，王不知梁京師有寇賊，遣使朝貢。使人旣至，見城闕荒毁，竝號泣於端門外，行路見者，莫不灑淚。侯景聞之，大怒，執囚之。及景平，方得還國。二十八年，春正月，王遣將軍達己，領兵一萬，攻取高句麗道薩城。三月，高句麗兵圍金峴城。三十一年，秋七月，新羅取東北鄙，置新州。冬十月，王女歸于新羅。三十二年，秋七月，王欲襲新羅，親帥步騎五十，夜至狗川，新羅伏兵發與戰，為亂兵所害薨。諡曰聖。子威德王立。
## 據
* 《三國史記·卷第二十六·百濟本紀第四》
分類:百濟本紀
百濟武王

**武王**，乃百濟第三十王。姓扶餘氏，諱**璋**，法王之子也。

璋風儀英偉，志氣豪傑。法王卽位，翌年薨，璋嗣位。三年，秋八月，王出兵，圍新羅阿莫山城。新羅真平王遣精騎數千，拒戰之，百濟兵失利而還。新羅築小陁、畏石、泉山、甕岑四城，侵逼百濟疆境。王怒，令佐平解讎，帥步騎四萬，進攻其四城。新羅將軍乾品、武殷，帥衆拒戰。解讎不利，引軍退於泉山西大澤中，伏兵以待之。武殷乘勝，領甲卒一千，追至大澤，伏兵發急擊之。武殷墜馬，士卒驚駭，不知所為。武殷子貴山以馬授父，卽與小將箒項，揮戈力鬪以死。餘兵見此益奮，百濟軍敗績，解讎僅免，單馬以歸。六年，春二月，築角山城。秋八月，新羅侵東鄙。八年，春三月，遣扞率燕文進，入隋朝貢。又遣佐平王孝隣入貢，兼請討高句麗。隋煬帝許之，令覘高句麗動靜。夏五月，高句麗來攻松山城，不下，移襲石頭城，虜男女三千而歸。九年，春三月，遣使入隋朝貢。隋文林郞裴淸奉使倭國，經百濟國南路。十二年，春二月，遣使入隋朝貢。隋煬帝將征高句麗，王使國智牟入請軍期。煬帝悅，厚加賞錫，遣尚書起部郞席律來，與王相謀。秋八月，築赤嵒城。冬十月，圍新羅椵岑城，殺城主讚德，滅其城。十三年，隋六軍度遼，王嚴兵於境，聲言助隋，實持兩端。夏四月，震宮南門。五月，大水，漂沒人家。十七年，冬十月，命達率芍奇領兵八千，攻新羅母山城。十一月，王都地震。十九年，新羅將軍邊品等，來攻椵岑城，復之，奚論戰死。二十二年，冬十月，遣使入唐，獻果下馬。二十四年，秋，遣兵侵新羅勒弩縣。二十五年，春正月，遣大臣入唐朝貢。唐高祖嘉其誠款，遣使就冊為帶方郡公、百濟王。秋七月，遣使入唐朝貢。冬十月，攻新羅速含、櫻岑、歧岑、烽岑、旗懸、冗柵等六城，取之。二十六年，冬十一月，遣使入唐朝貢。二十七年，遣使入唐，獻明光鎧，因訟高句麗梗道路，不許來朝上國。高祖遣散騎常侍朱子奢來，詔諭百濟及高句麗，平其怨。秋八月，遣兵，攻新羅主在城，執城主東所，殺之。冬十二月，遣使入唐朝貢。二十八年，秋七月，王命將軍沙乞，拔新羅西鄙二城，虜男女三百餘口。王欲復新羅侵奪地分，大擧兵，出屯於熊津。真平王聞之，遣使告急於唐。王聞之，乃止。秋八月，遣王姪福信，入唐朝貢，唐太宗謂與新羅世讎，數相侵伐，賜王璽書。王因遣使，奉表陳謝。雖外稱順命，內實相仇如故。二十九年，春二月，遣兵攻新羅椵岑城，不克而還。三十年，秋九月，遣使入唐朝貢。三十一年，春二月，重修泗沘之宮。王幸熊津城。夏旱，停泗沘之役。秋七月，王至自熊津。三十二年，秋九月，遣使入唐朝貢。三十三年，春正月，封元子義慈為太子。二月，改築馬川城。秋七月，發兵伐新羅，不利。王田于生草之原。冬十二月，遣使入唐朝貢。三十四年，秋八月，遣將攻新羅西谷城，十三日拔之。三十五年，春二月，王興寺成。其寺臨水，彩飾壯麗。王每乘舟，入寺行香。三月，穿池於宮南，引水二十餘里，四岸植以楊柳，水中築島嶼，擬方丈仙山。三十七年，春二月，遣使入唐朝貢。三月，王率左右臣寮，遊燕於泗沘河北浦。兩岸奇巖怪石錯立，間以奇花異草，如畫圖。王飲酒極歡，鼓琴自歌，從者屢舞。時人謂其地為大王浦。夏五月，王命將軍于召，帥甲士五百，往襲新羅獨山城。于召至玉門谷，日暮，解鞍休士。新羅將軍閼川將兵，掩至鏖擊之。于召登大石上，彎弓拒戰，矢盡，為所擒。六月，旱。秋八月，燕群臣於望海樓。三十八年，春二月，王都地震。三月，又震。冬十二月，遣使入唐，獻鐵甲雕斧。太宗優勞之，賜錦袍幷彩帛三千段。三十九年，春三月，王與嬪御泛舟大池。四十年，冬十月，又遣使於唐，獻金甲雕斧。四十一年，春正月，星孛于西北。二月，遣子弟於唐，請入國學。四十二年，春三月，王薨。諡曰武。使者入唐，素服奉表曰：「君外臣扶餘璋卒。」太宗擧哀玄武門，詔贈光祿大夫。賻賜甚厚。子義慈王立。
## 據
* 《三國史記·卷第二十七·百濟本紀第五》
分類:百濟本紀
義慈王

**義慈王**，乃百濟第三十一王。姓扶餘氏，諱**義慈**，武王之元子也。

義慈雄勇有膽決。武王在位三十三年，立為太子。事親以孝，與兄弟以友，時號海東曾子。武王立四十二年薨，太子嗣位。唐太宗遣祠部郞中鄭文表，冊命為柱國、帶方郡王、百濟王。秋八月，遣使入唐，表謝，兼獻方物。二年，春正月，遣使入唐朝貢。二月，王巡撫州郡。慮囚，除死罪皆原之。秋七月，王親帥兵，侵新羅，下獼猴等四十餘城。八月，遣將軍允忠，領兵一萬，攻新羅大耶城。城主品釋與妻子出降。允忠盡殺之，斬其首，傳之王都，生獲男女一千餘人，分居國西州縣，留兵守其城。王賞允忠功，馬二十匹、穀一千石。三年，春正月，遣使入唐朝貢。冬十一月，王與高句麗和親，謀欲取新羅黨項城，以塞入朝之路，遂發兵攻之。羅王德曼遣使，請救於唐，王聞之罷兵。四年，春正月，遣使入唐朝貢。太宗遣司農丞相里玄奬，告諭兩國，王奉表陳謝。立王子隆為太子。大赦。秋九月，新羅將軍庾信領兵來侵，取七城。五年，夏五月，王聞太宗親征高句麗，徵兵新羅。乘其間，襲取新羅七城。新羅遣將軍庾信，來侵。七年，冬十月，將軍義直，帥步騎三千，進屯新羅茂山城下，分兵攻甘勿、桐岑二城，新羅將軍庾信，親勵士卒，決死而戰，大破之。義直匹馬而還。八年，春三月，義直襲取新羅西鄙腰車等一十餘城。夏四月，進軍於玉門谷，新羅將軍庾信逆之，再戰大敗之。九年，秋八月，王遣左將殷相，帥精兵七千，攻取新羅石吐等七城，新羅將庾信、陳春、天存、竹旨等，逆擊之，不利，收散卒，屯於道薩城下，再戰，百濟軍敗北。十一年，遣使入唐朝貢。使還，唐高宗降璽書，命與高句麗、新羅釋玆讎怨，更敦款睦。十二年，春正月，遣使入唐朝貢。十三年，春，大旱。民饑。秋八月，王與倭國通好。十五年，春二月，修太子宮，極侈麗。立望海亭於王宮南。夏五月，騂馬入北岳烏含寺，鳴匝佛宇，數日死。。秋七月，重修馬川城。八月，王與高句麗、靺鞨，攻破新羅三十餘城。新羅王金春秋，遣使朝唐，表稱：「百濟與高句麗、靺鞨，侵我北界，沒三十餘城。」十六年，春三月，王與宮人，淫荒耽樂，飲酒不止。佐平成忠極諫，王怒，囚之獄中，由是，無敢言者。成忠瘐死不食。十七年，春正月，拜王庶子四十一人為佐平，各賜食邑。夏四月，大旱，赤地。十九年，夏四月，遣將侵攻新羅獨山、桐岑二城。

二十年，高宗詔：左衛大將軍蘇定方，為神丘道行軍大摠管，率左衛將軍劉伯英、右武衛將軍馮士貴、左驍衛將軍龐孝公，統兵十三萬，以來征，兼以新羅王金春秋，爲嵎夷道行軍摠管，將其國兵，與之合勢。蘇定方引軍，自城山濟海，至國西德物島，新羅王遣將軍金庾信，領精兵五萬以赴之。唐、羅兵已過白江、炭峴，遣將軍階伯，帥死士五千，出黃山，與羅兵戰，四合皆勝之，兵寡力屈，竟敗，階伯死之。於是，合兵禦熊津口，瀕江屯兵。定方出左涯，乘山而陣。與之戰，百濟軍大敗。王師乘潮，舳艫銜尾進，鼓而譟。定方將步、騎，直趍其都城，一舍止。百濟軍悉衆拒之，又敗，死者萬餘人。唐兵乘勝薄城。王與太子孝，走北鄙。定方圍其城。王次子泰，自立為王，率衆固守。太子子文思，與王子隆率左右，縋而出而出，民皆從之，泰不能止。定方令士超堞，立唐旗幟，泰窘迫，開門請命。於是，王及太子孝與諸城皆降。定方以王及太子孝、王子泰、隆、演及大臣、將士八十八人、百姓一萬二千八百七人，送京師。國本有五部，三十七郡，二百城，七十六萬戶，至是，析置熊津、馬韓、東明、金漣、德安五都督府，各統州縣。擢渠長，為都督、刺史、縣令以理之。命郞將劉仁願守都城，又以左衛郞將王文度為熊津都督，撫其餘衆。定方以所俘見上，責而宥之。王病死，贈金紫光祿大夫、衛尉卿，許舊臣赴臨。詔葬孫皓、陳叔寶墓側，幷為竪碑。
## 據
* 《三國史記·卷第二十八·百濟本紀第六》
分類:百濟本紀
善德王

**善德女王**，乃新羅第二十七王。姓金氏，諱**德曼**，真平王之長女也，母摩耶夫人金氏。

德曼性寬仁明敏，真平王五十四年薨，無子，國人立德曼，上號聖祖皇姑。元年，二月，以大臣乙祭摠持國政。夏五月，旱，至六月，乃雨。冬十月，遣使撫問國内。鰥寡孤獨不能自存者，賑恤之。十二月，遣使入唐朝貢。二年，春正月，親祀神宮，大赦。復諸州郡一年租調。二月，京都地震。秋七月，遣使大唐朝貢。八月，百濟侵西邊。三年，春正月，改元仁平。芬皇寺成。三月，雹，大如栗。四年，唐遣使持節，冊命王為柱國、樂浪郡公、新羅王，以襲父封。靈廟寺成。冬十月，遣伊飡水品、龍樹巡撫州縣。五年，春正月，拜伊飡水品為上大等。三月，王疾，醫禱無效，於皇龍寺設百高座，集僧講《仁王經》，許度僧一百人。夏五月，蝦蟇大集宮西玉門池。王聞之，命將軍閼川、弼呑，率兵，往搜之，果百濟將軍于召，欲襲獨山城，率甲士五百人，來伏其處。閼川掩撃盡殺之，慈藏法師，入唐求法。六年，春正月，拜伊飡思眞為舒弗邯。秋七月，拜閼川為大將軍。七年，春三月，七重城南大石，自移三十五歩。冬十月，高句麗侵北邊七重城，百姓驚擾入山谷。王命大將軍閼川，安集之。十一月，閼川與高句麗兵，戰於七重城外，克之，殺虜甚衆。八年，春二月，以何瑟羅州為北小京，命沙飡眞珠鎭之。九年，夏五月，王遣子弟於唐，請入國學。是時，唐太宗大徴天下名儒為學官，數幸國子監，使之講論，學生能明一大經已上，皆得補官。增築學舍千二百間，增學生滿三千二百六十員。於是　四方學者，雲集京師。於是，高句麗、百濟、高昌、吐蕃，亦遣子弟入學。十一年，春正月，遣使大唐獻方物。秋七月，百濟王義慈大擧兵，攻取國西四十餘城。八月，又與高句麗謀，欲取党項城，以絶歸唐之路。王遣使告急於太宗。是月，百濟將軍允忠，領兵攻拔大耶城，都督伊飡品釋、舍知竹竹、龍石等死之。冬，王將伐百濟，以報大耶之役，乃遣伊飡金春秋於高句麗，以請師。高句麗寶臧王囚之別館，春秋潛使人告本國王。王命大將軍金庾信，領死士一萬人赴之。庾信行軍過漢江，入高句麗南境，麗王聞之，放春秋以還。拜庾信為押梁州軍主。十二年，春正月，遣使大唐獻方物。三月，入唐求法高僧慈藏還。十三年，春正月，遣使大唐獻方物。秋九月，王命庾信為上將軍，領兵伐百濟，大克之，取城七。十四年，春正月，遣使大唐貢獻方物。庾信自伐百濟還，未見王，百濟大軍復來寇邊。王命拒之，遂不至家，往伐破之，斬首二千級。三月，創造皇龍寺塔，從慈藏之請也。夏五月，太宗親征高句麗，王發兵三萬以助之。百濟乘虚，襲取國西七城。冬十一月，拜伊飡毗曇為上大等。十六年，春正月，毗曇、廉宗等謂，謂女主不能善理，因謀叛擧兵，不克。八日，王薨。諡曰善德，葬于狼山。真平王母弟國飯葛文王之女勝曼立為真德王。
## 據
* 《三國史記·卷第五·新羅本紀第五》
分類:新羅本紀
真德王

**真德女王**，乃新羅第二十八王。姓金氏，諱**勝曼**，真平王母弟國飯葛文王之女也，母月明夫人朴氏。

勝曼姿質豊麗，長七尺，垂手過膝。善德王立十四年薨，真德王立。元年，正月十七日，誅毗曇，坐死者三十人。二月，拜伊飡閼川爲上大等，大阿飡守勝為牛頭州軍主。唐太宗遣使持節，追贈善德王為光祿大夫。仍冊命王為柱國，封樂浪郡王。秋七月，遣使入唐謝恩。改元太和。冬十月，百濟兵圍茂山、甘勿、洞岑三城，王遣庾信，率歩騎一萬以拒之，苦戰氣竭。庾信麾下丕寧子及其子擧眞，入敵陣，急格死之，衆皆奮撃，斬首三千餘級。十一月，王親祀神宮。二年，春正月，遣使大唐朝貢。三月，百濟將軍義直，侵西邊，陷腰車等一十餘城。王患之，命押梁州都督庾信以謀之。庾信於是訓勵士卒，將以發行，義直拒之。庾信分軍為三道，夾撃之，百濟兵敗走。庾信追北，殺之幾盡。王悅賞賜士卒有差。冬，使邯帙許朝唐。遣伊飡金春秋及其子文汪朝唐，太宗遣光祿卿柳亨，郊勞之。旣至，見春秋儀表英偉，厚待之。春秋請詣國學，觀釋奠及講論，太宗許之，仍賜御製温湯及晉祠碑并新撰《晉書》。太宗許以出師征百濟。春秋又請改其章服，以從中華制。詔授春秋為特進，文汪為左武衛將軍。還國詔令三品已上燕餞之，優禮甚備。命其子文汪與大監而還。春秋還至海上，遇高句麗邏兵。春秋從者温君解，高冠大衣，坐於船上，邏兵見以為春秋，捉殺之。春秋乘小船至國。王聞之嗟痛，追贈君解為大阿飡，優賞其子孫。

三年，春正月，始服中朝衣冠。秋八月，百濟將軍殷相率衆來，攻陷石吐等七城。王命大將軍庾信，將軍陳春、竹旨、天存等出拒之。轉鬪經旬不解，進屯於道薩城下。庾信等進撃大敗之，殺虜將士一百人，斬軍卒八千九百八十級，獲戰馬一萬匹，至若兵仗，不可勝數。四年，夏四月，下敎：以眞骨在位者，執牙笏。六月，遣使大唐，告破百濟之衆。王織錦作五言太平頌，遣春秋子法敏，以獻唐皇帝。其辭曰：「大唐開洪業，巍巍皇猷昌，止戈戎威定，修文繼百王。統天崇雨施，理物體含章。深仁偕日月，撫運邁時康。幡旗何赫赫，錚鼓何鍠鍠。外夷違命者，剪覆被天殃。淳風凝幽顯，遐邇競呈祥。四時和玉燭，七曜巡萬方。維嶽降宰輔，維帝任忠良。五三成一德，昭我唐家皇。」高宗嘉焉，拜法敏為太府卿以還。是歳，始行中國永徽年號。

五年，春正月朔，王御朝元殿，受百官正賀。賀正之禮，始於此。二月，改稟主為執事部，仍拜波珍飡竹旨為執事中侍，以掌機密事務。新罗遣波珍飡金仁問入唐朝貢，仍留宿衛。六年，春正月，以波珍飡天曉為左理方府令，遣使大唐朝貢。三月，京都大雪，王宮南門，無故自毀。七年，冬十一月，遣使大唐，獻金緫布。八年，春三月，王薨。諡曰眞德，葬沙梁部。唐高宗聞之，為擧哀於永光門，使太常丞張文收持節吊祭之，贈開府儀同三司，賜綵段三百。真智王子伊飡龍春之子春秋立為太宗武烈王。
## 據
* 《三國史記·卷第五·新羅本紀第五》
分類:新羅本紀
神文王

**神文王**，乃新羅第三十一王。姓金氏，諱**政明**，文武王長子也。母慈儀王后。妃，金氏蘇判欽突之女。王為太子時，納之。久而無子，後坐父作亂，出宮。

文武王五年，立為太子，至是繼位。唐高宗遣使冊立為新羅王，仍襲先王官爵。元年，八月，拜舒弗邯眞福為上大等。八日，蘇判金欽突，波珍飡興元，大阿飡眞功等，謀叛伏誅。十三日，報德王遣使小兄首德皆，賀平逆賊。二十八日，誅伊飡軍官，冬十月，罷侍衛監。置將軍六人。二年，春正月，親祀神宮，大赦。夏四月，置位和府令二人，掌選擧之事。五月，太白犯月。六月，立國學。置卿一人，又置工匠府監一人，彩典監一人。三年，春二月，以順知為中侍。納一吉飡金欽運少女為夫人。先差伊飡文穎，波珍飡三光定期，以大阿飡智常納采，幣帛十五轝，米、酒、油、蜜、醤、豉、脯、醯，一百三十五轝，租一百五十車。夏四月，平地雪深一尺。五月七日，遣伊飡文穎、愷元抵其宅，冊為夫人。其日卯時，遣波珍飡大常、孫文、阿飡坐耶、吉叔等，各與妻娘及梁、沙梁二部嫗各三十人迎來。夫人乘車，左右侍從，官人及娘嫗甚盛。至王宮北門，下車入内。冬十月，徴報德王安勝為蘇判，賜姓金氏，留京都，賜甲第良田。四年十一月，安勝族子將軍大文，在金馬渚謀叛，事發伏誅。餘人見大文誅死，殺害官吏，據邑叛，王命將士討之，逆鬪，幢主逼實死之。陷其城，徙其人於國南州郡，以其地為金馬郡。五年春，復置完山州，以龍元為摠管。挺居列州，以置菁州，始備九州，以大阿飡福世為摠管。三月，置西原小京，以阿飡元泰為仕臣。置南原小京，徙諸州郡民戸分居之。奉聖寺成。夏四月，望德寺成。六年，春正月，以伊飡大莊為中侍。置例作府卿二人。二月，置石山、馬山、孤山、沙平四縣。以泗沘州為郡，熊川郡為州。發羅州為郡，武珍郡為州。遣使入唐，奏請《禮記》并文章。武則天令所司，寫《吉凶要禮》，并於《文舘詞林》，採其詞渉規誡者，勒成五十卷，賜之。七年，春二月，元子生。是日，陰沉昧暗，大雷電。三月，罷一善州，復置沙伐州，以波珍飡官長為摠管。夏四月，改音聲署長為卿。遣大臣於祖廟。五月，敎賜文武官僚田有差。秋，築沙伐、歃良二州城。八年，春正月，中侍大莊卒，伊飡元師為中侍。二月，加船府卿一人。九年，春正月，下敎：罷内外官祿邑，逐年賜租有差，以為恒式。秋閏九月二十六日，幸獐山城。築西原京城。王欲移都達句伐，未果。十年，春二月，中侍元師病免，阿飡仙元為中侍。冬十月，置轉也山郡。十一年，春三月一日，封王子理洪為太子。十三日，大赦。沙火州獻白雀。築南原城。十二年秋七月，王薨。諡曰神文，葬狼山東。太子理洪立為孝昭王。
## 據
* 《三國史記·卷第八·新羅本紀第八》
分類:新羅本紀
孝昭王

**孝昭王**，乃新羅第三十二王。姓金氏，諱**理洪**，一作恭，神文王太子也。母神穆王后金氏，一吉飡金欽運女也。

神文王十二年薨，孝昭王立。武則天遣使吊祭，仍冊理洪為新羅王、輔國大將軍、行左豹韜尉大將軍、雞林州都督。改左右理方府為左右議方府。元年，八月，以大阿飡元宣為中侍。高僧道證自唐廻，上天文圖。三年，春正月，親祀神宮，大赦。以文穎為上大等。金仁問在唐卒，年六十六。冬，築松岳、牛岑二城。四年，以立子月為正。拜愷元為上大等。冬十月，京都地震。中侍元宣退老。置西、南二市。五年，春正月，伊飡幢元為中侍。夏四月，國西旱。六年，秋七月，完山州進嘉禾，異畝同穎。九月，宴羣臣於臨海殿。七年，春正月，以伊飡體元為牛頭州摠管。二月，京都地動，大風折木。中侍幢元退老，大阿飡順元為中侍。三月，日本國使至，王引見於崇禮殿。秋七月，京都大水。八年，春二月，白氣竟天，星孛于東。遣使朝唐貢方物。秋七月，東海水血色，五日復舊。九月，東海水，自擊，聲聞王都。兵庫中鼓角自鳴。新村人美肹，得黄金一枚，重百分，獻之，授位南邊第一，賜租一百石。九年，復以立寅月為正。夏五月，伊飡慶永謀叛，伏誅。中侍順元縁坐罷免。六月，歳星入月。十年，春二月，彗星入月。夏五月，靈巖郡太守一吉飡諸逸，背公營私，刑一百杖，入島。十一年，秋七月，王薨。諡曰孝昭，葬于望德寺東。同母弟隆基立為聖德王。
## 據
* 《三國史記·卷第八·新羅本紀第八》
分類:新羅本紀
聖德王

**聖德王**，乃新羅第三十三王。姓金氏，諱**興光**，本名**隆基**，與唐玄宗諱同，先天中改焉。《唐書》言**金志誠**。神文王第二子，母神穆王后金氏，孝昭王同母弟也。

孝昭王十一年薨，無子，國人立之。武則天聞孝昭王薨，為之擧哀，輟朝二日，遣使吊慰，冊聖德王為新羅王，仍襲兄將軍都督之號。元年　九月，大赦。增文武官爵一級，復諸州郡一年租税。以阿飡元訓為中侍。二年，春正月，親祀神宮。遣使入唐貢方物。秋七月，靈廟寺災。京都大水，溺死者衆。中侍元訓退，阿飡元文為中侍。日本國使至，摠二百四人。遣阿飡金思讓朝唐。三年，春正月，熊川州進金芝。三月，入唐金思讓廻，獻《最勝王經》。夏五月，納乘府令蘇判金元泰之女為妃。四年，春正月，中侍元文卒，以阿飡信貞為中侍。三月，遣使入唐朝貢。夏五月，旱。秋八月，賜老人酒食。九月，下敎禁殺生。遣使如唐獻方物。冬十月，國東州郡饑，人多流亡，發使賑恤。五年，春正月，伊飡仁品為上大等，國内饑，發倉廩賑之。夏四月，遣使入唐貢方物。秋八月，中侍信貞病免，以大阿飡文良為中侍。遣使入唐貢方物。穀不登。冬十月，遣使入唐貢方物。十二月，大赦。六年，春正月，民多饑死，給粟人一日三升，至七月。二月，大赦。賜百姓五穀種子，有差。冬十二月，遣使入唐貢方物。七年，春正月，沙伐州進瑞芝。二月，地震。八年，春三月，菁州獻白鷹。夏五月，旱。六月，遣使入唐貢方物。秋八月，赦罪人。九年，春正月，遣使入唐貢方物。地震。赦罪人。十年，夏五月，禁屠殺。冬十月，巡狩國南州郡。中侍文良卒。十一月，王製百官箴，示羣臣。十二月，遣使入唐貢方物。十一年，春二月，遣使入唐朝貢。三月，以伊飡魏文為中侍。大唐遣使盧元敏，勅改王名。夏四月，駕幸温水。秋八月，封金庾信妻為夫人，歳賜穀一千石。十二年，春二月，置典祀署。遣使入唐朝貢，玄宗御樓門以見之。冬十月，入唐使金貞宗廻，降詔書，封王為驃騎將軍、特進、行左威衛大將軍、使持節大都督雞林州諸軍事、雞林州刺史、上柱國、樂浪郡公、新羅王。冬十月，中侍魏文請老，從之。十二月，大赦。築開城。十三年，春正月，伊飡孝貞為中侍。二月，改詳文師為通文博士，以掌書表事。遣王子金守忠入唐宿衛，玄宗賜宅及帛以寵之，賜宴于朝堂。閏二月，遣級飡朴裕如唐賀正。賜朝散大夫員外奉御還之。夏旱，人多疾疫。秋，歃良州山橡實化為栗。冬十月，唐玄宗宴新羅使者于内殿，勅宰臣及四品已上諸官預焉。十四年，春三月，遣金楓厚入唐朝貢。夏四月，菁州進白雀。五月，赦。六月，大旱，王召河西州龍鳴嶽居士理曉，祈雨於林泉寺池上，則雨浹旬。十二月，赦罪人。封王子重慶為太子。十五年，春三月，遣使如唐獻方物。出成貞王后，賜彩五百匹、田二百結、租一萬石、宅一區，宅買康申公舊居，賜之。大風拔木飛瓦，崇禮殿毀。入唐賀正使金楓厚欲歸國，授員外郞還之。夏六月，旱，又召居士理曉祈禱，則雨。赦罪人。十六年，春二月，置醫博士、筭博士各一員。三月，創新宮。夏四月，地震。六月，太子重慶卒，諡曰孝殤。秋九月，入唐大監守忠廻，獻文宣王、十哲、七十二弟子圖，即置於大學。十七年，春正月，中侍孝貞退，波珍飡思恭為中侍。二月，王巡撫國西州郡，親問高年及鰥寡孤獨，賜物有差。三月，地震。夏六月，震皇龍寺塔。始造漏刻。遣使入唐朝貢，授守中郞將還之。冬十月，築漢山州都督管内諸城。十八年，春正月，遣使入唐賀正。秋九月，震金馬郡彌勒寺。十九年，春正月，地震。上大等仁品卒，大阿飡裴賦為上大等。三月，納伊飡順元之女為王妃。夏四月，大雨，山崩十三所。雨雹傷禾苗。五月，命有司埋骸骨。完山州進白鵲。六月，冊王妃為王后。秋七月，熊川州獻白鵲。蝗蟲害穀。中侍思恭退，波珍飡文林為中侍。二十年，秋七月，徴何瑟羅道丁夫二千，築長城於北境。冬，無雪。二十一年，春正月，中侍文林卒，伊飡宣宗為中侍。二月，京都地震。秋八月，始給百姓丁田。冬十月，遣大奈麻金仁壹入唐賀正，并獻方物。築毛伐郡城，以遮日本賊路。二十二年，春三月，王遣使入唐，獻美女二人。玄宗厚賜還之。二十三年，春，立王子承慶為太子。大赦。熊川州進瑞芝。二月，遣金武勳入唐賀正。冬十二月，遣使入唐獻方物。炤德王妃卒。二十四年，夏四月，中侍宣宗退，伊飡允忠為中侍。二十五年，夏四月，遣金忠臣入唐賀正。五月，遣王弟金欽質入唐朝貢，授郞將還之。二十六年，春正月，赦罪人。遣使入唐賀正。夏四月，以一吉飡魏元為大阿飡，級飡大讓為沙飡。冬十二月，修永昌宮。上大等裴賦請老，不許，賜几杖。二十七年，秋七月，遣王弟金嗣宗，入唐獻方物，兼表請子弟入國學，詔許之。授嗣宗果毅，仍留宿衛。上大等裴賦請老，從之。以伊飡思恭為上大等。二十八年，春正月，遣使入唐賀正。秋九月，遣使入唐朝貢。二十九年，春二月，遣王姪志滿朝唐，玄宗授志滿太僕卿，冬十月，遣使朝唐貢獻方物。三十年，春二月，遣金志良入唐賀正，玄宗授太僕少卿員外置，賜帛六十匹放還。夏四月，赦。賜老人酒食。日本國兵船三百艘，越海襲新羅東邊，王命將出兵，大破之。秋九月，命百官會的門，觀射車弩。三十一年，冬十二月，以角干思恭、伊飡貞宗、允忠、思仁，各為將軍。三十二年，秋七月，唐玄宗以渤海靺鞨，越海入寇登州，遣太僕員外卿金思蘭歸國。仍加授王為開府儀同三司、寧海軍使，發兵撃渤海南鄙。會，大雪丈餘，山路阻隘，士卒死者過半，無功而還。冬十二月，遣王姪志廉，朝唐謝恩。三十三年，春正月，敎百官，親入北門奏對。夏四月，遣大臣金端竭丹，入唐賀正。帝宴見於内殿。三十四年，春正月，熒惑犯月。遣金義忠入唐賀正。二月，副使金榮在唐身死，贈光祿少卿。義忠廻，勅賜浿江以南地。三十五年，夏六月，遣使入唐賀正，冬十一月，遣從弟大阿飡金相朝唐，死于路。帝深悼之，贈衛尉卿。遣伊飡允忠、思仁、英述，檢察平壤、牛頭二州地勢。狗登在城鼓樓，吠三日。三十六年，春二月，遣沙飡金抱質入唐賀正，且獻方物。王薨。諡曰聖德，葬移車寺南。第二子承慶立為孝成王。
## 據
* 《三國史記·卷第八·新羅本紀第八》
分類:新羅本紀
文武王

**文武王**，乃新羅第三十王。姓金氏，諱**法敏**，太宗武烈王之元子也。母文明王后金氏，蘇判舒玄之季女，庾信之妹也。妃慈儀王后，波珍飡善品之女也。

法敏姿表英特，聰明多智略。永徽初如唐，唐高宗授以大府卿。武烈王元年，以波珍飡為兵部令，尋封為太子。顯慶五年，武烈王與唐將蘇定方，平百濟，法敏從之，有大功。武烈王八年薨，法敏即位。元年，唐遣蘇定方領水陸兵伐高句麗，諭新羅王帥諸將會伐之。蓋蘇文遣子男生守鴨緑，唐將契苾何力撃破之。二年，耽羅國主徒冬音律來朝。三年，唐以新羅為鷄林州大都督府，以王為大都督。故百濟宗室福信等起兵，迎立義慈之子豐為王，據周留城。唐留鎮將軍劉仁願、郎將劉仁軌與新羅將金庾信伐之。豐奔高句麗，達率黒齒常之詣仁軌降。四年，唐高宗詔留仁軌鎮守，以義慈之子在京師者扶餘隆為熊津都督，遣還本國。五年秋八月，王與勅使劉仁願、熊津都督扶餘隆，盟於熊津就利山。隆畏新羅，不敢入舊國，寄治高句麗死。六年，唐以李勣為遼東道行軍大總管，郝處俊、薛仁貴等副之，帥師伐高句麗。使金仁問徴兵於新羅。七年，王帥師次唐城州，以金欽純、金仁問為將往助之。八年，唐兵合新羅兵，攻平壤城，拔之，高句麗寶臧王降。勣執臧及其子福男、德男、大臣男建等二十餘萬衆還京師，高句麗亡。

十年，故高句麗大兄劍牟岑收合殘民，迎致寶臧王外孫安勝於漢城為王，請附新羅，遣冊為高句麗王，後封報徳王，妻以外妺。十一年，唐總管薛仁貴遣僧琳潤致書於王，責其異圗。王報書，歴陳唐時忠勤，明其不反。十二年，唐兵不信，進攻平壤。新羅軍大敗，大阿飡曉川、沙飡義文、山世、阿飡能申、豆善、一吉飡安那含、良臣等死之。王遣級餐原川等上表乞罪。十三年，金庾信卒，年七十九。王震悼，贈賻甚厚，命有司立碑紀功。柰麻德福入唐，學曆術而還，用其法，十四年，改用新曆。王納高句麗叛衆，又據百濟故地。唐高宗大怒，削王爵，以王弟仁問為雞林州大都督，遣劉仁軌發兵討之。阿餐薛秀真獻六陣兵法。十五年，春正月，頒百司及州郡銅印。二月，劉仁軌破新羅兵於七重城。仁軌引兵還，詔以李謹行為安東鎭撫大使，以經略之。王遣使謝罪，獻方物，高宗赦之，復王官爵。仁問至中道還入唐，改封臨海郡公。然多取百濟地，遂抵高句麗南境為州郡。聞唐兵與契丹、靺鞨兵來侵，出九軍，待之。秋九月，薛仁貴以宿衛學生風訓之父金眞珠，伏誅於本國，引風訓為鄕導，來攻泉城。新羅將軍文訓等，逆戰勝之，斬首一千四百級，取兵船四十艘。仁貴解圍退走，得戰馬一千匹。二十九日，李謹行率兵二十萬，屯買肖城，新羅軍撃走之，得戰馬三萬三百八十匹。遣使入唐貢方物。縁安北河設關城，又築鐵關城。靺鞨入阿達城劫掠，城主素那逆戰死之。唐兵與契丹、靺鞨兵來，圍七重城，不克。小守儒冬死之。靺鞨又圍赤木城，滅之，縣令脫起率百姓，拒之，力竭倶死。唐兵又圍石峴城，拔之，縣令仙伯、悉毛等，力戰死之。 十六年，春二月，高僧義相奉旨，創浮石寺。秋七月，唐兵來攻道臨城，拔之，縣令居屍知死之，作壤宮。冬十一月，沙飡施得領船兵，與薛仁貴戰於所夫里州伎伐浦，敗績，又進大小二十二戰，克之，斬首四千餘級。宰相陳純乞致仕，不允，賜幾杖。

十七年，春三月，觀射於講武殿南門。始置左司祿館。所夫里州獻白鷹。十八年，春正月，置船府令一員，掌船楫事。加左右理方府卿各一員。置北原小京，以大阿飡呉起守之。三月，拜大阿飡春長為中侍。夏四月，阿天訓為武珍州都督。五月，北原獻異鳥，羽翮有文，脛有毛。十九年，春正月，中侍春長病免，舒弗邯天存為中侍。二月，發使略耽羅國。重修宮闕，頗極壯麗。秋八月，角幹天存卒。創造東宮，始定內外諸門額號。四天王寺成。增築南山城。二十年，春二月，拜伊飡金軍官為上大等。三月，以金銀器及雜綵百段，賜報德王安勝，遂以王妹妻之。夏五月，加耶郡置金官小京。二十一年，秋七月一日，王薨，諡曰文武。羣臣以遺言葬東海口大石上，俗傳，王化為龍，仍指其石為大王石。太子政明立為神文王。
## 據
* 《三國史記·卷第六·新羅本紀第六》
* 《三國史記·卷第七·新羅本紀第七》
分類:新羅本紀
高麗光宗

**高麗光宗**（九二五年－九七五年），高麗國第四代王，王氏，諱**昭**，字**日華**，高麗太祖王建第三子，母神明王后劉氏，定宗母弟也。

光宗以太祖八年（九二五年）乙酉生。定宗四年（九四九年），薨，三月丙辰，受內禪卽位。秋八月，命大匡樸守卿等，攷定國初有功役者，賜四役者米二十五碩，三役者二十碩，二役者十五碩，一役者十二碩，以為例食。元年，大風抜木，王問禳災之術，司天奏曰：「莫如修德。」自是，常讀貞觀政要。建元光德。二年，創大奉恩寺於城南，為太祖願堂，又創佛日寺於東郊，為先妣劉氏願堂。冬十二月，始行後周年號。三年，遣廣評侍郞徐逢如周，獻方物。四年，周遣衛尉卿王演，將作少監呂繼贇來冊王，為特進、檢校大保、使持節玄菟州都督、充大義軍使、兼禦史大夫、高麗國王。五年春，創崇善寺，追福先妣。六年，遣大相王融如周，獻方物。遣廣評侍郞荀質如周，賀卽位。七年，周遣將作監薛文遇來，加冊王，為開府儀同三司檢校大師，仍令百官衣冠，從華製，前大理評使雙冀，從文遇來。八年春正月，王觀射於毬庭。九年夏五月，始置科擧，命翰林學士雙冀取進士。丙申，禦威鳳樓，放枋，賜崔暹等及第。是歲，周遣尙書水部員外郞韓彥卿、尙輦奉禦金彥英，齎帛數千匹來市銅。十年，遣春佐丞王兢、佐尹皇甫魏光，如周獻名馬、織成衣襖、弓劒。秋，遣使如周，進《別序孝經》一卷，《越王孝經新義》八卷，《皇靈孝經》一卷，《孝經雌雄圖》三卷。周遣左驍衛大將軍戴交來。冬，遣使如周獻銅五萬斤、紫白，水精各二千顆。周侍禦雙哲來，拜為佐丞。十一年春三月甲寅，賜崔光範等及第。定百官公服。改開京為皇都；西京為西都。評農書史權信，譖大相俊弘、佐丞王同等謀逆，貶之。自是，讒侫得誌，誣陷忠良。奴訴其主，子讒其父，囹圄常溢，別置假獄，無罪而被戮者相繼，猜忌日甚。宗族多不得保，雖一子伷，亦自疑阻，不使親近。人人畏懼，莫敢偶語。十二年，修宮闕，移禦正匡王育第。賜王擧等及第。十三年冬，遣廣評侍郞李與祐等如宋，獻方物。十四年夏六月，還禦宮，詔曰：「朕，比為重修大內，久在離宮，心存警備，事異尋常，百官奏事多不親聽。慮恐衆心，或生疑阻，其為軫念，寢食難忘。今者，修營功畢，聽政有所。凡爾百僚，各敬爾事，依舊進奏，毋得稽留，庶幾魚水同歡，毋致君臣相阻。」秋七月，創歸法寺。冬十二月，行宋年號。宋遣冊命使時贊來，在海遇風，溺死者九十人，贊獨免，王特厚勞之。十五年春三月，賜金策等及第，禦天德殿，宴群臣，命策赴宴。秋八月壬子，大匡樸守卿卒。十六年春二月，加子伷元服，立為王太子內史諸軍事內議令正胤，宴群臣於長生殿。遣大承內奉令王輅如宋，獻方物，帝授輅尙書左僕射，食實封三百戶，幷賜官誥。秋七月丙午，內議令徐弼卒。十七年，賜崔居業等及第。十九年，創弘化、遊巖、三歸等寺。以僧惠居為國師，坦文為王師，王信讒多殺，內自懷疑。欲消罪惡，廣設齋會。無賴輩詐為出家，以求飽飫，匈者坌至。或以餅餌、米豆、柴炭施與京外，道路不可勝數。列置放生所，就傍近寺院，演佛經。禁屠殺，肉膳亦買市廛以進。二十年冬十一月，王弟旭卒。二十一年，幸歸法寺。二十三年秋八月，赦。是歲，賜楊演等及第。遣內議侍郞徐熙等如宋，獻方物。帝製加王食邑，賜推誠順化守節保義功臣號。授熙檢校兵部尙書，副使內奉卿崔業檢校司農卿兼禦史大夫，判官廣評侍郞康禮檢校少府少監，錄事廣評員外郞劉隱檢校尙書金部郞中，並賜官誥。二十四年春二月，賜白思柔等及第。二十五年春三月，賜韓藺卿等及第。是歲西京居士緣可謀叛，伏誅。僧惠居死，以坦文為國師。二十六年夏五月，王不豫。甲午，薨於正寢。在位二十六年，壽五十一。

王卽位之初，禮待臣下，明於聽斷，恤貧弱，重儒雅，夙夜孜孜，庶幾治平，中歲以後，信讒好殺，酷信佛法，奢侈無節。諡曰大成，廟號光宗，葬於松嶽北麓，陵曰憲陵。王太子立為景宗。穆宗五年加諡宣烈。顯宗五年加平世，十八年加肅憲。文宗十年加懿孝。高宗四十年加康惠。諡號全稱為弘道宣烈平世大成大王。

## 據
* 《高麗史·光宗世家》
分類:高麗本紀